text:
Myndaorðabók
MYNDAORÐABÓKIN er ætlað børnum, ungum og vaksnum við ymiskum fortreytum. Teir ymisku partarnir í forritinum styrkja um førleikarnar innan mál og KT.
Í myndaorðabókini ber til at arbeiða við 60 ymiskum síðum við teksti, mynd og ljóði. Á hvørjari síðu eru 12 ymisk sløg av uppgávum.
Fjølbroyttu verkevnini hóska væl til frálæruna í føroyskum og byrjanarfrálæruna í fremmandamáli. Við at arbeiða við teim ymsu verkevnunum økist orðatilfeingi samstundis, sum úttala, stavseting og málbering verða styrkt. Upplesturin av teimum 600 orðunum við setningum á ávikavist føroyskum, donskum, íslendskum, enskum, týskum og fronskum gevur frálæruni ein veruligan dám.
MYNDAORÐABÓKIN kann verða nýtt á ymsum torleikastigum og upp á ymsar mátar. Her eru ymisk sløg av uppgávum, sum venja bæði eyga, oyra og lesi- og skriviførleikar. Her eru fleiri uppgávu møguleikar at velja ímillum.
Við at arbeiða við ymsu uppgávusløgunum, sum eru at finna í forritinum, mennist orðatilfeingið hjá næmingunum, eins og teir verða kringari at stava og málbera seg.
Forritið er vælegnað í byrjanarundirvísingini í føroyskum. Eisini er tað vælegnað í innleiðandi undirvísingini í fremmandamáli, tí forritið gevur næmingunum møguleika at hoyra orð og setningar á viðkomandi máli.
Tak niður forritið við at klikkja á knøttin omanfyri. Tá kemur fram rútur, har biðið verður um at goyma fíluna á t.d. skriviborðinum.
Tá fílan er innkomin, skalt tú klikkja á hana og so fer innlesingarforritið í gongd.
Góða eyndu
(Forritið er tíverri ikki tókt til Apple teldur)
Tak niður!


c: text/html

text:
Um temasíðuna
Happing í fólkaskúlanum - ein spurnakanning varð gjørd fyri Mentamálaráðið í øllum 5., 7. og 9. flokkum ein avtalaðan dag í farna skúlaári. Øll sum vóru í skúla, 1995 næmingar, hava svarað. Hetta er 94% av árganginum, sum er 2.125.
Á hesari temasíðuni er kanningin, spurnarbløð, faldari frá MMR og ymisk undirvísingarupplegg úr bókum frá Námi.
Ráðstevna um happing
Við støði í nýggju kanningini hjá Mentamálaráðnum um happing í fólkaskúlanum, verða tvær ráðstevnur fyri lærarum. Fyrra ráðstevnan verður í skúlanum við Løkin 12. november í 2015, og seinna ráðstevnan verður í skúlanum við Løgmannabreyt 13. november í 2015.
Bøkur og annað tilfar um happing
1. - 3. flokkur:
- Føtur mínir eru koyristólurin
4. - 6. flokkur:
- Pápi Tyngdlyftari
- Lat eisini meg
- Svim fyri lívinum
- Salmiakk og Spøki
- Hugo og Josefina
- Gummi-Tarzan
- Rani: ein nýggj byrjan
7. - 9. flokkur:
- Hvør vil eiga myrkrið
- S, p ella k
- Dámar hata horuna
- Leikur í talvi
- Sangur til ein firvald
- Vanja og Villi
- Regin og Sára
Filmar:
- En som Hodder
- Gummi-Tarzan
- Hold om mig
- Busters verden
Tilfar til lærarar:
Filmar:
- Attention mobning 1 – 8 (8 filmar)
- Trivsel i skolen
- Mobbefri skole – NU 1-4
- Pigerne i 4. b/Ghettoprinsesse
- Johanna! Yohanna! Fra helvede til Paradis
- Forældre på banen
Bøkur:
- 37.31 Er du med mod mobning?
- 37.31 Fællesskab mod mobning
- 37.31 Mobning – også elevrådets ansvar
- 37.31 Ikke mere mobning
- 37.31 Mobningens psykologi
- 37.31 Mobbeland
- 37.31 Grundbog mod mobning
- 37.31 Din fede frikadelle
Eg vil eisini hoyra til
MMR hevur gjørt ein faldara um happing, sum vendir sær til næmingar í fólkaskúlanum. Í faldaranum stendur m.a.:
"Happing er eitt sosialt fyribrigdi, sum í hesum faldara verður lýst sum ein glóð. Glóðin er altíð til staðar, tá ið vit eru saman, men vit kunnu gera nógv fyri, at glóðin ikki festir í og happing tekur seg upp."
Les faldaran her.
Hoyr faldaran her!
Góðan morgun Føroyar: Samrøða um happing við Rógva B. Dam, námsfrøðing.
"Tí er tað felagsskapurin, sum skal broyta atferð og ikki bara tann einstaki happarin."

robotstxt: allowed

filter: keep


text:
Lýsingarherferðir
Tímatal:
1-2 tímar
Flokkur:
Hádeild
Endamál:
Næmingarnir skulu:
1. Lesa enskan miðlatekst um lýsingar hjá forsetavalevnum í USA
2. Hyggja at vallýsingum
3. Skifta orð um úrvaldar lýsingar og samanbera úrslit
4. Vitja heimasíður hjá valevnunum sum stilla upp til valið í 2016, skifta orð um lýsingarherferðina og meta um virknisdygd av teimum ymsu lýsingunum.
Formæli
Valevnini, sum stilla upp á valinum í 2016, hava brúkt millónir av dollarum at gera ævisøguligar lýsingar og álopslýsingar. Tá samanum kemur, eru tað tó veljararnir, sum gera av, um lýsingarnar hava nakra ávirkan á úrslitið. Næmingarnir fara at kanna søguligar lýsingarherferðir og fara síðan at gera sjónvarpslýsingar sjálvir.
Upphiting
Hóast nógvir samfelagsfrøðingar í okkara internet- og sosialmiðla tíðum seta spurning við úrslitið av dýru sjónvarpslýsingunum, so seta forsetavalevnini enn nógvan pening í hetta slagið av lýsingum. Tað hevur verið vanlig mannagongd síðan amerikanska forsetavalið í 1952.
Søguliga eru mong dømi um, at lýsingar hava haft árin á úrslitið í amerikanska forsetavalinum. Lýsingarnar kunnu verða býttar í tveir bólkar: æðusøguligar lýsingar, sum hava til endamáls at vísa á dygdirnar hjá valevninum og álopslýsingar, sum hava til endamáls at peika á feilir hjá mótpartinum.
Lærarin spyr næmingarnar, um tey hava sæð nakrar vallýsingar í sjónvarpinum, á youtube, á sosialum miðlum ella aðrastaðni á internetinum, og vísir teimum heimasíðuna The Living Room Candidate. Veljið nakrar lýsingar at hyggja at í felag, og næmingarnir taka støðu til, um lýsingarnar eru ævisøguligar lýsingar ella álopslýsingar.
Arbeiðsgongd:
1. Næmingarnir skulu lesa hesa grein um munagóðar lýsingar á undanfarnum forsetavalum áðrenn tíman: Ten of the Most Effective Presidential Campaign Commercials Ever Made.
2. Næmingarnir skulu hyggja at øllum tíggju lýsingunum heima, og velja tvær, sum teimum dáma væl, eina ævisøguliga lýsing og eina álopslýsing.
3. Næmingarnir skulu lesa greinina leystliga umaftur í skúlanum: Ten of the Most Effective Presidential Campaign Commercials Ever Made. Síðan skulu teir hyggja at filmunum, teir hava valt, og loysa uppgávuna: Søguligar lýsingar – arbeiðsskjal.
4. Tosið um lýsingarnar, tá øll eru liðug við uppgávuna. Um næmingar í flokkinum hava valt tær somu lýsingarnar, kunnu teir samanbera arbeiðsskjølini. Næmingarnir skulu eisini skifta orð um munin millum tær positivu og tær negativu lýsingarnar og kanska meta um, hvat hóskar best til tey ymsu valevnini.
5. At enda kunnu næmingarnir fara inn á PBS NewsHour heimasíðuna at gera lýsingar, sum kunnu verða deildar á Facebook aftaná. Næmingarnir skulu rita inn við Facebook og gera tvær lýsingar, eina positiva og eina negativa. Teir skulu brúka sína vitan um søguligar lýsingar, tá tey velja myndir og tekst og duga at grundgeva fyri, hvussu teirra lýsing líkist teimum søguligu lýsingunum. Gevið gætur, at hóast heimasíðan er frá 2012, kann hon framvegis verða brúkt til valið í 2016.
Eykaarbeiði:
1. Næmingarnir kunnu hyggja at øllum lýsingunum og kjakast um, hvørjar lýsingar eru mest sannførandi.
2. Næmingarnir kunnu eisini gera lýsingar við egnum upptøkutólum ella telefonum, eftir at tey hava arbeitt við at gera lýsingar á PBS NewsHour heimasíðuni.
3. Næmingarnir kunnu vitja heimasíðuna hjá valevnunum ella fara á YouTube at leita eftir lýsingum frá 2016.


text:
Einaferðina vóru tað eini hjún, sum áttu eittans barn, ein son, sum æt Djóni; og av tí hann var dirvisbetri enn vanligt, varð hann róptur Djóni Djarvi. Tað var við honum, sum við einabørnum flestum, at hann fekk ov mikið eftirlæti, so hann lærdi ongantíð at lata sær siga, gjørdi altíð, sum hann vildi sjálvur, - treiskur og óhoyriligur frá barnsbeini; tess meir hann vaks, tess óflættiligari varð hann. Einki træ var so høgt, at hann skuldi ikki klíva upp í toppin, og einki hús var so høgt, at hann skuldi ikki upp á mønuna at renna.
Lesa ella læra hevði hann ongantíð bindindi til, hóast vitið treyt honum ikki, so tað, hann hoyrdi ella sá, skilti hann beinanvegin. Men hann hugsaði bert um ótangagerðir, og tað var ikki smávegis, hann kundi gera av sovorðnum. Stuttligast helt hann vera at ræða ella hvøkka fólk. - Men sjálvur ræddist hann hvørki fólk ella fæ.
Tá ið hann nú vaks til og kundi gera lít fyri seg, hildu foreldrini, tað var beinast at fáa tamt hann eitt sindur; og hóast mammuni tókti tað illa, fór pápin til deknin við honum, bað hann taka sær av dreinginum og hvørki spara hørð orð, høgg ella slag fyri at læra hann at lystra. Best hevði verið, helt pápin, um deknurin kundi rætt hann við onkrum, so hann einaferð fekk at vita, hvat tað var at óttast, tí annars fór tað at ganga honum illa í lívinum.
Tað helt deknurin við, hann skuldi drúgvast fáa hárini at reisa seg á høvdinum á honum. Sonurin verður so hjá dekninum.
Nú er tað seint eitt halgiaftanskvøld, at deknurin sigur við dreingin:
”Klokkarin hevur aftur drukkið seg fullan, sneiðursettur; tú hevði mestur stokkið niðan í kirkju og ringt fyri hann.”
”Gaman í,” sigur Djóni Djarvi og leyp av stað sum snarast, upp í kirkjutornið og ringdi, so tað hoyrdist um sjey kirkjusóknir. Tá ið hann er liðugur og kemur niður aftur, stendur eitt langt, hvítt spøkilsi í trappunum fyri honum:
”Er tú livandi so tala, er tú deytt, so slepp tær burtur!” rópar Djóni Djarvi.
Hetta letur ikki við seg koma, stendur og hóttir ímóti honum; tá ger hann ikki vandari, hirðir spøkilsið afturav, so tað fer tumblandi niður trappurnar líka á slætt. Hann læt tað bara liggja og fór heim aftur í deknagarðin, sum einki skuldi verið.
”Nú,” sigur deknakonan, ”hitti tú ongan?”
”Jú,” sigur Djóni Djarvi, ”har kom eitt spøkilsi, sum royndi at forða mær í at fara niður aftur úr torninum; men eg hirdi tað bara um koll, so tað fór bóltandi oman trappurnar.”
”Bara tað hevur ikki fingið skaða,” sigur deknakonan.
”Líka leggi eg í, hvat sum hendi tí; eg bað tað fara burtur, men tað vildi ikki,” segði Djóni Djarvi.
Deknakonan bønar hann nú at koma við sær niðan í kirkjuna at vita, hvussu gekst við spøkilsinum. Tey fylgjast so niðan gjøgnum kirkjugarðin og inn í kirkjuna. Tá liggur deknurin beinbrotin undir trappuni og gevur seg; lakið, hann hevði havt uttan um seg, var slongt av og lá longri uppi í trappunum. Tey bera hann nú heim og fáa hann í songina. - Hann kom at halta allar sínar dagar av hesum døtti.
Nú vildi deknurin ikki hava Djóna Djarva í húsinum meir, og morgunin eftir sendi hann dreingin heim aftur til foreldrini.
Pápin tekur ógvuliga kaldliga ímóti soninum, deilir hann fyri illavorðnan atburð og sigur, at hann vil ikki hava hann heima meir, og longu morgunin eftir fer hann í prestagarðin við honum og biður prest royna at fáa fólk burtur úr honum.
”Jú,” sigur prestur, ”lat meg bara fáa hann undir hond; drúgvast fái eg hann at leggja hesar ónollurnar av.” So kom Djóni Djarvi at vera í prestagarðinum.
Nú eitt leygarkvøld um midnáttina talar prestur á dreingin og sigur: ”Væl verði tær, leyp niðan í kirkjuna og tak mær bíbliuna, sum liggur á altarinum og ber mær hana higar, eg skal brúka hana tíðliga í morgin ári. Her hevur tú tólv skillingar fyri ómakin.”
”Gaman í, eg skal fara,” svarar Djóni Djarvi, fær kirkjulykilin og fer av stað. Ógviliga myrkt er; men hann trilvar seg fram gjøgnum kirkjugarðin, millum leiði og gravkrossar at kirkjuhurðini, letur upp og leitar seg fram at altarinum. Nú hómar hann, at ein stórur, svartklæddur maður stendur og lesur í bókini:
”Á latið meg fáa bókina.” sigur Djóni Djarvi við tann svarta mannin, rippir bíbliuna úr hondunum á honum og so av stað við henni. - ”Tað er einki løgið, at hasin maðurin kann lesa í myrkri, tí eyguni í honum lýsa heilt glóðreyð,” hugsar drongurin við sær, meðan hann trilvar seg út aftur. Tað er bara ein løta, so er Djóni Djarvi aftur hjá presti við bókini.
”Nú,” spyr prestur, ”sá tú einki undarligt í kirkjuni?”
”Nei, einki soleiðsini,” sigur Djóni Djarvi, ”ein svartur maður stóð fyri altarinum og las í bókini; men eg bað hann geva mær hana, tók hana úr hondini á honum og fór so av stað.”
”Óttaðist tú ikki ?” spurdi prestur.
”Nei, eg veit ikki, hvat ótti er,” sigur drongurin.
”Ja, so er best, at tú fer heim aftur til foreldur tíni,” sigur prestur, ”tí tær fái eg ikki fólk burturúr.”
So fer Djóni Djarvi á øðrum sinni heim aftur til foreldrini og sigur frá, hvussu sær hevur gingist. Tá verður pápi hansara rúkandi óður og vil koyra sonin á dyr beinanvegin. ”Ikki náttargesturin her hjá okkum meir,” deilir hann, ”far út í ta víðu verð, tín gudleysi kroppur! Eg var til sins, at tú hitti onkran, sum bardi vit og skil inn í heysin á tær.” Tað var við neyð og deyð, at mamman fekk biðið fyri honum, so hann slapp at vera inni hjá teimum um dimmið.
Tíðliga morgunin eftir fer so Djóni Djarvi av stað. Mamman sníkti seg til at geva honum eina væl fylta matskjáttu við sær; hon fylgdi honum á leið, kysti hann og segði: ”Jesus fylgi tær, mín neyðars drongur.”
Ája, hann fer so gangandi, skundar sær tað, hann kann, og gongur dagin langan, heilt út á kvøldið, hugsar sum so, at tá ið hann sleppur ikki at vera heima, er tað best at koma sær so langt burtur, sum til ber. Tá ið tað nú er vorðið myrkt, og hann kennir seg bæði móðan og svangan, kemur hann fram við einum kirkjugarði. ”Á, her er lagi manni hjá mær at hvíla,” hugsar hann við sær og klívur upp um garðin, setur seg í tað síða, turra grasið fyri innan og sovnar sum ein steinur beinanvegin.
Úti á náttini vaknar hann aftur, kulsar av náttarluftini og fer upp at ganga eitt sindur, trampar og blakar sær fyri at fáa hita í kroppin, setur seg so á eina grøv, tekur mat upp úr skjáttuni og fær sær at eta. Nú sær hann stutt frá sær fýra svartar menn sita uttan um ein gravstein og spæla kort; hann hoyrir teir tala um, at ein má fara frá spælinum, tí hann hevur tapt allar skillingarnar, hann hevði við sær. Tá rennur Djóna Djarva í hug, at hann hevur teir tólv skillingarnar, hann fekk frá presti, uppi á sær. Hann fer so til teirra og býður sær til at vera fjórði maður í spælinum. Teir svørtu menninir vóru glaðir við, og so spæla teir. Ikki var stórvegis, teir løgdu á; men so mikið var, at tá ið teir hava spælt nakað, hevði drongurin vunnið tjúgu skillingar frá teimum. - Tá sigur ein av teimum svørtu monnunum:
”Nú gelur hanin tann reyði, nú má til moldar tann deyði.”
Eina løtu seinri sigur tann næsti:
”Nú gelur hanin tann hvíti, til moldar er deydninga býti.”
Stutt aftaná sigur tann triði:
”Nú gelur hanin tann svarti, til moldar nú deydningar farti.”
Og í tí sama lupu allir upp og skuldu av stað.
Tá rópar Djóni Djarvi: ”Nei, bíðið nú! farið ongan veg, fyrr enn tit hava goldið mær teir tjúgu skillingarnar, eg vann frá tykkum.”
Teir geva honum nú hesar skillingar; men Djóni Djarvi kenst ikki við hesar myntir og talar at: ”Hetta dugir einki, tit geva mær, gamlar myntir, sum eingin vil hava nú í tíðini, eg vil hava rættiligar skillingar.”
Men teir svørtu menninir ristu við høvdinum, so tanngarðarnir ringlaðu, og skuldu fara.
”Á tykkara svikarar, ið eru,” rópar Djóni Djarvi, og so sló hann teir, so heysarnir fóru rullandi eftir vøllinum; men teir bukkaðu seg bara eftir teimum og settu teir uppá aftur, rætt sum tú fer undir eina húgvu; og so struku teir av stað tað snarasta, teir kundu.
Meðan Djóni Djarvi stendur og hyggur aftan á teimum, kemur ein maður til hansara og spyr: ”Hví slær tú dreingir mínar?”
Hetta er ein stórur gráskeggjutur maður, sveiptur í langa hvíta skikkju, ið minnir um eina líkverju.
Djóni Djarvi svarar: ”Tí teir hava svikað; teir geva mær skillingar, sum einki duga.”
”Tú er ikki ræddur av tær,” sigur maðurin í tí hvítu skikkjuni.
”Nei,” sigur Djóni Djarvi, ”eg veit ikki, hvat ræðsla er.”
”Tað líkar mær væl,” sigur maðurin.
”Hvør eru tygum?” spyr drongurin.
”Eg eri Deyðin,” sigur maðurin.
”So, so,” sigur Djóni Djarvi, ”íðan, kunnu tygum so ikki geva mær teir tjúgu skillingarnar, sum dreingir tygara hava svikað við?”
”Nei,” sigur Deyðin, ”teir buðu tær tær myntir, teir høvdu, aðrar myntir hava vit ikki her. Vit hava bert teir pengar, sum verða lagdir í grøvina við tí deyða, og hesin siður er jú langt síðani avlagdur. Men tú er ein raskur drongur, og hevur tú hug at vitja meg, so havi eg kanska okkurt til tín, sum kann verða tær meira at gagni enn teir neyðars skillingarnir.”
”Ja, hvar búgva tygum?” spyr Djóni Djarvi.
”Beint eystan fyri kirkjuna,” sigur Deyðin, ”har sum tú sær, tað lýsir upp úr jørðini, skal tú koma inn. Kom so næstu midnátt.”
Tað lovar Djóni Djarvi. Deyðin fór nú frá honum. - Dagin eftir styttir drongurin sær tíðina við at henta nøtur.
Tá ið tað leið at midnáttini, fór hann inn aftur á kirkjugarðin. Eystan fyri kirkjuna finnur hann ta opnu grøvina, sum tað lýsir uppúr: ”Her má niðurgongdin vera,” hugsar hann við sær. Men niðurgongd er eingin, bert eitt djúpt hol niður. Nú tekur Djóni Djarvi brandstakan, sum hongur undir kirkjuvegginum, skantar dýpið við honum, men røkkur ikki á botn. Nú máttu onnur ráð takast; hann fer upp í kirkjutornið, tekur reipið úr ringiklokkuni; síðani tekur hann stigan, sum hongur á kirkjugrundini, fer so aftur til holið, sum tað lýsir uppúr, leggur brandstakan tvørtur um grøvina, knýtir annan reipsenda í hann og hin endan í ovastu trappu á stiganum; so letur hann stigan niður í holið, men fær ikki botn. Nú koyrir hann stigan so langt niður, sum klokkureipið røkkur, men alsamt eingin botnur. - ”Ja, tað gerst ikki við,” hugsar Djóni Djarvi við sær, ”eg lovaði Deyðanum at koma og vitja hann, og tað vil eg halda.”
So lesir hann seg niður eftir reipinum, kemur í stigan, fer so langt eftir honum, at hann hongur á hondunum í niðastu trappu - men eingin botnur, ”ja, nú vóru eingi ráð uttan at sleppa,” hugsar hann við sær. Og hann slepti.
Væl bar til, hann fekk einki mein av døttinum, kom niður á eina bleyta, grøna ong.
Stutt frá sær hann eina hurð standa opna, og ljós sær út ígjøgnum. Hann fer inn, og har stendur Deyðin so blíðskortaður og bíðar eftir honum, biður hann vera væl komnan. Teir koma inn í eina ovurstóra stovu, har ljós standa og brenna bæði uppi og niðri. Haðani koma teir inn í eitt uppaftur nógv størri rúm, so vítt og høgt sum nøkur dómkirkja; har brenna eisini ljós allastaðni, bæði ovarlaga og niðarlaga, so tað er so ljóst sum alljósan dag. Har eru ljós av øllum sløgum og øllum støddum; summi so stór sum altarljós, onnur miðalstór, og aftur onnur so smá sum jólaljós; nøkur eru av skærasta voksi, onnur bert vánalig tálgaljós; summi brunnu við stórum, klárum loga, onnur við lágum, stillum loga; summi vóru nýkveikt, meðan onnur vóru brunnin niður í staka og næstan sloknað.
”Hví hava tygum øll hesi túsundtals ljósini brennandi?” spyr Djóni Djarvi.
”Jú, hetta er tað, ið eg havi til arbeiðis,” sigur Deyðin,” hetta eru lívsljós menniskjunnar, og fyri hvørt ljós, ið brennir niður og sloknar, havi eg eitt menniskja at heinta. Nøkur ljós eru smá; nøkur eru long enn; tað eru teirra, sum enn hava langt lív fyri sær; nøkur eru næstan niðurbrend; fyri tey er lívið skjótt at enda komið. Og øll ljósini brenna einaferð niður, fyrr ella seinri - og slokna.”
Djóni Djarvi biður vísa sær lívsljósini hjá foreldrum sínum. Tað ger Deyðin. Faðirsins var stórt enn, men mammunnar var skjótt niðurbrent, stóð og hýmdi. Djóni Djarvi bað nú sleppa sær at býta hesi bæði ljósini um, so mamma hansara fekk tað stóra ljósið. Jú, Deyðin bað hann gera, sum hann vildi. – ”Men hvar er so mítt egna lívsljós?” spyr drongurin.
”Tað brennur heilt har uppi millum tey hægstu,” svarar Deyðin og peikar honum á eitt stórt og vakurt ljós, eitt av teimum alra prýðiligastu. Tað dámdi Djóna Djarva væl at síggja.
”Men nú skal tú hava eitt sindur aftur fyri skillingarnar, tú vann frá dreingjum mínum,” sigur Deyðin. Hann tekur ein tóman staka, har ljósið var nýliga brent heilt niður og sloknað, so tað bert var eitt lítið sindur av bráðnaðum voksi eftir í. ”Hetta hevur verið eitt stórt ljós,” sigur Deyðin, ”og tað er brent heilt niður í Guds tænastu; tí er tað mikil megi í tí sindrinum av voksi, sum eftir er.”
Og hann sigur Djóna Djarva frá, at í einum kongaríki langt burtur í londunum, hevur kongur leingi verið so lamin í øllum kroppinum, at hann hevur verið heilt fyri ongum. - Tað er tí lovað tí manni, sum kann geva honum heilsuna aftur, at hann skal fáa prinsessuna og hálvt ríkið beinanvegin og hina helvtina, tá ið gamli kongurin doyr. ”Har skal tú fara,” sigur Deyðin, ”og fáa tær tænastu á kongsgarðinum, sum tú nú best kann. Tað verður tær tá álagt, at tú aldri nevnir kong; tí hann hevur givið eina lóg, sum sigur, at tann, sum nevnir kongsins navn, skal annaðhvørt gera hann frískan ella lata lív. - Tú skal so nevna kong og bera so í bandi, at hann fær tað at vita; tá fer hann at senda boð eftir tær. - Hetta voksið, eg gevi tær, kann gera hann frískan. Men ver varin, grøð honum fyrst annan armin; lat hann so geva tær bræv uppá, hvat tú skal fáa aftur fyri at grøða hann allan, annans kanska svíkur hann teg, so tú fær einki.” Síðani sigur Deyðin Djóna Djarva farvæl og vísir honum eina lættari útgongd enn inngongdina, hann var komin ígjøgnum.
Rætt sum Djóni Djarvi er komin út um kirkjugarðin, reis sólin. Hann fer nú væl hýrdur til gongu, spyr seg fram til kongaríkið, sum Deyðin hevur sagt frá; fólk veit at siga, hvar tað er: ”Men tað er so langt burtur, at tú verður longu slitin upp í nakka, áðrenn tú kemur vegin fram,” løgdu tey afturat. Men Djóni Djarvi legði einki í tað, hann gekk við góðum treysti dag um dag. Tá ið hann var svangur, bað hann mat, tá ið hann vildi sova, bað hann um náttarvist. Og góð menniskju tóku væl ímóti honum, góvu honum tað, honum tørvaði - til ein góðan dag hann kemur til eina mylnu. Hetta er um ljósatendring. Hann fer inn sum vanligt og biður mylnaran geva sær ein bita at eta og sleppa at sova har um náttina.
Mylnarin svarar: ”Mat er gaman í at fáa; men innivist, tað ber illa til at játta tær; væl hava vit stór hús, men eg skal siga tær, at her er ein harragarður í grannalagnum, og har spøkir so illa, at alt húsfólkið haðani kemur hvørt kvøld oman higar at sova; tí tey kunnu ikki vera inni hjá sær sjálvum fyri spøkilsum; tí fái eg ikki hýst tær, hvussu fegin eg vildi.”
”Men hevði eg so ikki kunnað sloppið at sovið á tí harragarðinum í nátt, síðani eingin er har,” spyr Djóni Djarvi, ”tí spøkilsi ræðist eg ikki, tað er so eiðasørt.”
Í tí sama kemur harramaðurin við øllum sínum húsfólki koyrandi til garðs at gista. Mylnarin sigur nú við hann, at her er ein fremmandur drongur, sum biður sleppa sær at sova á harragarðinum í nátt, hann skal tíðliga aftur til ferðar í morgin ári.
”Jú,” sigur harramaðurin við Djóna Djarva, ”tað gevi eg tær glaðiliga loyvi til; men eg lokki teg ikki at taka nøkur óráð fyri, tað er hættisligt at vera har á nátt; men vil tú royna tann leik, so ger tað. Mylnarin man hava sagt tær, hvussu vorðið er við spøkilsunum ?”
”Ja, tað hevur hann; men eg óttist ikki spøkilsi,” svarar drongurin.
”Far so í Guds frið og legg teg,” sigur harramaðurin, ”har er bæði matur og drekka, uppreiddar sengur, ger tær bara til góðar.”
Djóni Djarvi takkar hjartaliga fyri og skal fara av stað beinanvegin. Men tá sigur mylnaradrongurin við ein húskall á harragarðinum: ”Nú ber til hjá tær at fara við niðan á harragarðin at sova; tú hevur so leingi gingið og reypað av, at fekk tú onkran við, skuldi tú so glaðiliga ligið nátt har uppi.”
”Ja,” tekur mylnarin undir, ”so kundi tú eisini víst dreinginum svøvnrúmið, hvar matur er, brenniviður og sovorðið.”
Jú, húskallurin mátti fara við; hann hevði sagt so nógv, at nú bar ikki til at hava seg undan; men tað var eyðsýnt, at hjartað fór í brøkurnar hjá honum.
Ája, teir koma niðan á garðin. Hetta er eitt stórt og prýðiligt harrasetur. Húskallurin vísir vegin upp til eitt stórt gestarúm. Tvær reiddar sengur standa á gólvinum og rúmligur eldstaður. Nú sigur Djóni Djarvi við húskallin:
”Tú er so kunnugur, gott í teg far og finn okkum eitt kneppi av brenniviði, tað hevði komið mær væl við at fingið ein flóna inni.”
Nei, húskallurin vildi einki til at fara, bliknaði og fekk lippufelli.
”Vís mær, hvar tað er, meðni, so kann eg taka tað sjálvur,” sigur Djóni Djarvi.
Tá fór húskallurin og segði, at hann skuldi bera honum brennivið. Men smátt verði honum fyri, hann kom ikki aftur. ”Sum honum lystir,” hugsar drongurin við sær, ”ræðslan man hava tikið hann, so hann er farin til dyrs.”
Djóni Djarvi festir sær í eitt ljós og fer at leita, gongur langar gongdir og høgar trappur, til hann kemur í køkin; har trýtur ikki brenniviður - laðar sær upp í fullan handakrikan, og so upp aftur í svøvnrúmið, fær at loga á eldstaðnum.
Nú letur Djóni Djarvi seg úr og fer til songar. Hann sovnar beinanvegin, móður og troyttur, sum hann er.
Tað er ikki liðið langt út á náttina; nú vaknar hann aftur við tann ræðuliga gang; tað er, sum allar hurðar í húsinum standa og ripa upp og aftur, tað tútar og hvínur, sum tað var harðveður, ið skorast gjøgnum húsini, alt skelvur, og vindeyguni glinta. ”Tað man vera óveður úti,” hugsar Djóni Djarvi við sær, fer upp og letur seg eitt sindur í, ætlar at hyggja út fyri dyr og vita, hvussu vorðið er.
Í tí sama brestur kamarshurðin upp á víðan vegg, og fýra stórir, svartir kattar koma inn við einari líkkistu ímillum sín, seta hana mitt á gólvið, og tá ið teir hava gjørt tað, leypa teir beint í eldin, so neistarokið stendur frá, og upp gjøgnum skorsteinin fara teir, seta seg ovast uppi at mjarra og leika í, so tað hoyrist um allar geilar.
Djóni Djarvi fer at forvitnast um, hvat ið er í kistuni, lyftir lokið av. Jú, har liggur ein deyður maður í kistuni, stívur og kaldur, sum deyðir menn eru. Men hesin deyði fer at rassast í kistuni og gremja seg: ”Á, sum eg eri kaldur, huuu, huuu sum eg eri gjøgnumgosin, innkulda rættiligani, huuu, huuu!” gevur hann seg.
”So er beinast, tú kemur upp til eldin at fløva teg eitt sindur,” sigur Djóni Djarvi og tekur mannin úr kistuni, setur hann á ein stól við eldin, leggur brandarnar saman á eldstaðnum og setur meira við uttanum; tað er beinan vegin, at har brennur ein bálareldur. Djóni Djarvi tekur sær nú ein stól og setur seg beint framman fyri tí deyða.
Tað er skjótt, tann deyði fer at kvaklast við, rembir seg, setur seg betur í stólinum, spyr Djóna Djarva: ”Hvat ger tú her í nátt?”
”Eg treingi til hvíld og svøvn,” svarar hann, ”tí eg eri túraður av langari ferð, vil fegin hava náttarfrið. Men hví gongur tú her og ger ónáðir, so eg fái ikki sovið fyri tær?”
”Eg eri her av neyðum,” sigur tann deyði maðurin, ”havi ongan frið í grøvini. - Men tá ið tú spyr, skal eg svara tær - so fái eg kanska frið - kom við mær.”
Tann deyði fer undan, og Djóni Djarvi aftaná, ganga langar, myrkar skákvegir, til teir koma inn i eitt rúm, har ein stór himmalsong stendur á gólvinum. Tann deyði førkar seingina til viks, og aftan fyri hana er ein lemmur í gólvinum, sum hann letur upp. Og har niðri í sær Djóni Djarvi fleiri stórar hillar fullar av gullstykkjum; so nógv er, at Djóni Djarvi hevði aldri hugsað sær, at so nógv gullstykki vóru til í allari verðini.
Tann deyði fer nú at telja gullmyntirnar, laðar upp í stáplar lið um lið á hillunum, telur soleiðis hill fyri og hill eftir. Tá letur í honum, mest sum av neyðum: ”Soleiðis noyðist eg hvørja einastu nátt upp úr grøvini at telja gullmyntirnar, mánað eftir mánað, ár eftir ár, gjøgnum mansaldrar, tí órættvíst havi eg vunnið teir ta tíðina, tá ið eg var harramaður her á garðinum. Tak tú nú og být alt hetta gullið í triðingar. Ein partin skal harramaðurin hava, ein tey fátæku, og tann triðja skal tú eiga sjálvur.” Síðani letur hann lemmin aftur, førkar himmalseingina aftur, sum hon stóð, so upp aftur sama vegin, teir vóru komnir. Tá ið teir eru komnir aftur í svøvnrúmið, sigur tann deyði við Djóna Djarva: ”So, drongur, legg meg nú aftur í kistuna. Væl verði tær, at tú kom og hjálpti mær at fáa frið í grøvini.”
Djóni Djarvi leggur hann nú aftur í kistuna og letur lokið afturá. Í somu løtu, hetta var gjørt, koma teir fýra kattarnir aftur, tóku kistuna ímillum sín og so til dyrs við henni; men hesaferð gjørdu teir einki óljóð og gingu hóvliga.
Djóni Djarvi fer nú aftur í seingina og svevur til tann ljósa dag í frið og náðum.
Um morgunin kemur húsfólkið aftur á garðin; tað fyrsta, tey síggja, er húskallurin, sum fylgdi Djóna Djarva niðan á garðin, tað var líkt til, at hann hevði verið áhaldsin í trappunum og lá hálsbrotin á gólvinum niðriundir.
Harramaðurin harmaðist yvir henda syrgiliga skaðatilburð og syrgdi yvir, at hesin ungi maður skuldi vera tikin so brádliga av døgum, og hann helt fyri: ”Tá ið hesin meinkunnugi húskallurin er komin so illa fyri, hvat kann so ikki vera hent við tí fremmanda dreinginum?” Og hann bað sínar menn fara upp í gestarúmið og hyggja eftir, hvussu vorðið var. Tænararnir leypa av stað, ræddir fyri tí óhugnaði, teir nú fara at síggja; men tá ið teir koma inn í gestarúmið, liggur Djóni Djarvi so søtan og svevur, reyðkinnaður og tryggur. Harramaðurin bað teir lata hann fáa frið at sova so leingi, hann vildi, tí tað mundi hava verið ófriðarligt hjá honum í nátt.
So skjótt, Djóni Djarvi vaknar, loypur hann á føtur og letur seg í, leitar fólk upp, fær at eta. Øll undrast á at síggja hann aftur frískan og ferðugan. Tá ið hann hevur etið, fer hann til harramannin og vísir honum inn í rúmið við himmalseingini, førkar hana til viks, letur lemmin upp og vísir honum øll gullstykkini. Harramaðurin undrast stórliga og spyr Djóna Djarva, hvussu tað ber til, at hann hevur funnið fram á hetta, ”tá ið eg sjálvur, sum havi búð her í nógv ár, einki veit um tað.”
Djóni Djarvi sigur honum nú frá allari tilgongdini við tí deyða manninum, og hvat hann hevði sagt; eisini um hvussu gullstykkini skuldu býtast. Harramaðurin svaraði, at alt skuldi verða gjørt, sum tann deyði hevði sagt, so hann umsíðir kundi fáa frið í grøvini. - Tey fátæku fingu nú sín part; Djóni Djarvi skuldi eisini fáa sín, men tók bert eitt sindur upp á seg, bað so harramannin goyma sær restina, til hann einaferð kom aftur eftir tí - tí hann hevði langa ferð fyri, og óvist, hvussu tað fór at ganga.
Djóni Djarvi takkar nú fyri seg, sigur farvæl og fer aftur til ferðar. Nú hevur hann pengar og kann keypa sær tað, hann hevur fyri neyðini, ein gudslætti at sleppa frá at bidda. Hann keypir sær eisini nýggj klæði at fara í og ross at riða á, so nú gongur lættførari og skjótari enn áður.
Men langt var, og von tíð gekk, áðrenn hann kom fram. Men so umsíðir kemur hann til kongaríkið, sum Deyðin hevði sagt honum frá. Hann leitar fram til kongsgarðin og fær tænastu har sum rossadrongur.
Stallmeistarin sigur beinanvegin við hann, at nú má hann vara seg fyri at siga kongsins navn, tí gjørdi hann tað, galt tað lívið, - segði frá lógini, sum komin var.
Tann sjúki kongurin hevði frægd av at síggja, tá ið rossini vórðu leidd til brynningar, og hvønn dag varð hann koyrdur í sjúkastóli sínum fram at vindeyganum, so hann kundi síggja, tá ið rossini drukku.
Ein dagin, Djóni Djarvi er við til brynningina, er honum hyggjandi upp í vindeygað, har kongur situr; tá rópar hann á síðumann sín og sigur, ”á, hatta er jú kongur, ið har situr.”
Síðumaðurin verður illa við og biður hann halda munn, meðan væl er. Men ov seint er, kongur hevur hoyrt og rópar stallmeistaran til sín, setur at honum fyri, so lítið hann hevur yvir monnum sínum, at teir kunnu vera so stórorðaðir. ”Men lógin má haldast,” sigur kongur, ”rópa mær dreingin og tað beinanvegin.”
Djóni Djarvi verður nú førdur upp á slottið og fram fyri kong, sum hvassorðaður sigur við hann: ”Ja, tú veit, hvørjar treytirnar eru, tú hevur nevnt mítt navn, og tí má tú lata lív; tí hitt, at grøða meg, tað er tú - sær mítt eyga rætt - ikki førur fyri.”
”Eg kundi kanska sloppið at roynt tað kortini,” sigur Djóni Djarvi mótaður og ballar sær voksið, sum Deyðin hevði givið honum, út úr pappírinum.
”Jú, royna kann tú,” sigur kongur, ”eg eri ikki tann maður, at eg bróti mítt orð.”
Djóni Djarvi tekur nú og gníggjar voksið upp á fingrarnar á kongsins høgru hond. Jú, kongur kennir beinanvegin, at hann batnar, kann røra og liða fingrarnar, sum tá ið hann var ungur og heilsugóður, - biður Djóna Djarva grøða seg meir. Hann so ger, gníggjar allan høgra arm, sum hann er. Tað er beinanvegin, at kongur kann røra hann sum onganting. Nú verður hann so findarglaður og biður dreingin skunda sær at gera seg heilt frískan.
Djóni Djarvi svarar, at tað fer ikki at bera til, uttan so kongur setur upp bræv um, hvat hann skal fáa aftur fyri at grøða hann heilt. ”Eg geri tað ikki fyri minni enn tað, sum lovað er - prinsessuna og hálvt kongaríkið beinanvegin og hina helvtina, tá ið kongur doyr.”
Ja, her var einki annað at gera, tí hjálpina vil kongur fegin hava, enn at seta upp brævið. Tað verður skrivað beinanvegin, og kongur setur sína hond og sítt innsigli undir, rættir so Djóna Djarva. Nú er hann ikki seinur at gníggja kongin við voksinum um allan kroppin, og so skjótt hann er liðugur, loypur kongur upp, frískur og ferðugur sum aldri áður.
Hetta var dagur í viku! Kongur rennur runt í høllini og dansar av gleði, skundar sær av stað eftir einum prinsabúna og gevur Djóna Djarva, biður hann skunda sær at lata seg í, tí nú er hann jú prinsur. Djóni Djarvi so ger; og tá ið hann er liðugur, verður hann førdur fram fyri prinsessuna. - Tað verður yndi teirra millum frá fyrstu stund. Hetta hevði Djóni Djarvi nú altíð væntað; tí hann hevði tað treysti til hin gamla við ljósunum, at tað, hann tók sær uppá, gjørdi hann til lítar.
Nú verður brúdleyp hildið, og tað bæði væl og leingi. Hálvt ríkið fekk Djóni Djarvi beinanvegin at ráða yvir.
Tá ið nú ein tíð er umliðin, ynskir Djóni Djarvi at fara eina ferð at vitja foreldrini. Prinsessan kemur við. Ája, tey fara so bæði til ferðar, í gyltum vagni og fýra hvít ross fyri við ternum og tænarum, riddarum og sveinum. Hetta var annar kosturin, enn tá ið hann stríddi seg henda vegin heimanífrá fyri stuttum.
Á vegnum fara tey inn til harramannin eftir gullstykkjunum, Djóni Djarvi hevði lagt eftir har. Tey verða kongaliga móttikin har, sum vera man.
Harramaðurin segði: ”Eg hugsaði tað altíð, at hetta var eingin vanligur vallaradrongur, ið kom higar til garðs.”
Tey koyra so av stað aftur frá harragarðinum og støðga ikki ferðini, fyrr enn tey eru heima hjá mammu Djóna Djarva.
Tað var ikki eiti á frøi fyri hana at síggja sonin aftur, og tað í sovorðnum veldum. Tey einast nú um, at hon skal ikki verða sitandi her í einingi - pápin var jú deyður - men koma heim til teirra á kongsgarðin at vera. - ”Og so kann mamma kanska uppliva tann dag,” sigur Djóni Djarvi láturmildur, ”at eg verði kongur yvir øllum ríkinum, og at síggja smáar prinsar og prinsessur vaksa upp undir liðini á tygum á gamalsaldrinum.”
Tey fara nú øll heim aftur í kongsgarðin og liva bæði væl og leingi. Tá ið tann gamli kongurin doyr, verður Djóni Djarvi at ráða yvir øllum ríkinum. Og sagt er av søgufróðum monnum, at so mikil kongur sum Djóni Djarvi hevur ikki verið har í ríkinum, tað nakar veit um at siga.
Úr bókini ”Ævintýr 4”. Heðin Brú týddi. Føroya lærarafelag gav út í 1970.
Upprunaheiti: ”Frit Mod”. J. Byskov: ”Eventyrets Verden”, Chr. Eriksens Forlag, Kbhvn 1952.


text:
Námskipan
Námsskipanin lýsir innihaldið í útbúgvingunum.
Tekur støði i lógini og kunngerðini fyri útbúgvingarnar og útdýpir hesar.
Ert tú vegleiðari fyri næmingar í starvsvenjing er hetta reglur, ið ein skal seta seg inn í. Næmingar eiga somuleiðis at kenna til innihaldið. Útbúgvingarráðið ummælir og Mentamálaráðið góðkennir Námskipanina.
Námskipan heilsuhjálpara- og heilsurøktaraútbúgving
Námskipan námsfrøðihjálparaútbúgving
Útbúgvingarbókin
Útgreinar nøkur viðurskifti úr Námskipanini. Inniheldur "persónliga útbúgvingarætlan" hjá næminginum og kurlurnar, sum verða nýttar til arbeiði við persónligum førleikum. Næmingur og vegleiðari skulu kenna til innihaldið.
Útbúgvingarbók frá aug 20 og fram
Útbúgvingarbók HHJ og HRØ eldri


text:
Like David of old, Dave Hunts God’s enemies down. Glorious warefare. True spiritual warefare. Liberating!
- Samhugað bøn av sonnum nertir Guð, og rystir jørð
- Rættvísi liggur til grundar fyri sannari tilbiðjan: uttan rættvísi vil Guð ikki hoyra tín skralltóma sang og grimpr
- Um orðið charity í KJB, og orðið vælvild í FKJ
- Tænasta Jeremiah
- World Economic Forum 666
- Ver ikki tú eitt inndoktrinerað kúvit, lær teg nú sannleikan um kovid, sjálvt á danskari heimasíðu, og brynja teg til harðar tíðir
- Guð og Darwin eru mótpólar, men fyri vísindamonnum siamesiskir tvíburar
- Hvussu kunnu vit hata ávís, tá ið vit skulu elska øll?
- Frælsi heimurin stendur ikki á herðunum á Voltaire, men á herðunum á Wycliffe
- Nyttuleysir hirðar
- Havið einkið samfelag við ófruktsomu verk myrkursins, men heldur írættasetið teir
- Kynsligur samleiki – ritbúnaður, gøgn, kenslur, lygn og villa
- Barnamordarar Darwins
- Frelstur er gitin(1) av Guðs orði, hann veksur(2) av Guðs orði; og hann trýr at Guðs orð er Guðs orð(3) – ikki mannaorð
- Av ávøkstum teirra kenna vit sangararnar
- Bispur villleiðir fólkið inn undir Guðs dóm; sigur seg vera prædikumann
- FKJ húsmøti, 31. Oktober 2020 (Jesu afturkoma)
- Tak bjálkan út úr eyga tínum, og døm so rættvísan dóm, samsvarandi við Guðs orð, so er tað sum um Guð dømdi við tær
- Blóðvitnir aðru aldarinnar
- Band fullkominleikans
- Gud har givit sitt folk i Sverige en sann lärare, att hela sår efter denn påvans ulv Ekman; tack och lov
- Um Guðs Bíbliu – og um satans perversjónir
- Økumeniska rørsla Róms, Jógvans, Bergurs, Paula, og Dulamansins, er satanisk villleiðing
- Ein sannur andaligur sangur, hóskiligur himni, hevði ikki verðið fagnaður á gøtusandi
- Tvífalt meiri hartan enn rós, tí tað er Harrans kós


text:
Søkt verður eftir námsfrøðingi til barnagarðsstovu. Starvið er 30 t/v ella eftir nærri avtalu. Í Fjallafípuni ynskja vit starvsfólk, ið vilja virka fyri einum høgum fakligum støði, har náttúran verður brúkt sum ein týðandi partur. Tí er tað altavgerðandi, at tú sært møguleikar og hevur tokka til útilív. Í okkara námsfrøðiliga arbeiði, leggja vit stóran dent á at arbeiða við menningarætlani, inklusjón, viðurkennnandi námsfrøði og Betri vinir.
Vit vænta, at tú:
· ert opin, erlig-/ur og fyrikomandi.
· megnar at samskipa stovuvirksemi í samstarv við onnur starvsfólk.
· hugsar tilvitað um menningina hjá tí einstaka barninum.
· leggur teg eftir at geva barninum ein innihaldsríkan gerandisdag.
· ynskir at arbeiða við og eftir teimum málum, ið sett eru fyri stovnin.
Setanarviðurskifti:
Størvini verða sett sambært sáttmála millum Føroya Pedagogfelag og Kommunala Arbeiðsgevarafelagið (KAF). Hevur tú spurningar, ert tú vælkomin at seta teg í samband við Niels Juel Arge, leiðara, á telefon 284538 ella umvegis teldupost: fjallafipan@klaksvik.fo
Umsókn:
Umsóknir saman við avriti av prógvi, ummæli, lívslongdarlýsing o.ø. skal vera stovninum í hendi í seinasta lagi 9 desember kl. 12.00. Umsóknin skal sendast til starv@klaksvik.fo ella í brævi til: Klaksvíkar kommunu, Nólsoyar Pálsgøta 32, 700 klaksvík. Setanarsamrøður verða eftir ætlan í viku 51. Um eingin námsfrøðingur søkir starvið, verður hjálparfólk sett í eitt tíðaravmarka starv. Starvsbyrjan er 4. januar 2021.
Um Fjallafípuna
Fjallafípan er ein kommunalur dagstovnur við 70 børnum í aldrinum 5 – 7 ár. Fjallafípan er staðsett „Úti í Grøv“, har viðarlundin, áin, fjøran og hagin eru í nærumhvørvinum. Hesar umstøður eru ein náttúrligur partur av tí námsfrøðiliga arbeiðnum í Fjallafípuni og gevur børnunum góðar og øðrvísi møguleikar fyri stimbran og menning.
To apply for this job email your details to fjallafipan@klaksvik.fo


text:
Í døgunum 14. juni – 15. juli 2018 kappast heimsins fremstu fótbóltslandslið um heimsmeimsmeistaraheitið í fótbólti. 32 landslið kappast á 11 leikvøllum í vestara parti av Russlandi.
Fyrsta heimsmeistarakappingini í fótbólti varð spæld í Uruguai í 1930, og síðan hevur HM-endaspælið verið fjórða hvørt ár. Tó var einki HM-endaspæl í 1940-árunum, tí at seinni heimsbardagi var.
Á hesari temasíðu verður í stuttum farið gjøgnum søguna um FIFA og heimsmeistaraheitið. Nøkur landslið og nakrir leikarar verða nærri lýst. Eisini lýsa vit HM-endaspælið úr einum føroyskum sjónarhorni.
Eisini hava vit eina gjøgnumgongd av sambandinum millum Føroyar og Russland við høvuðsdenti á tað, sum hendir á okkara døgum.
Bjørn Kunoy er føroyskur sendimaður í Moskva. Týsdagin sendi hann ferðabræv úr Moskva til hesa temasíðuna, nú HM endaspælið í fótbólti byrjar í Russlandi. Í ferðabrævinum greiðir Bjørn frá, at 41 ár eru liðin síðan fiskivinnusáttmáli varð gjørdur millum Føroyar og Russland. Í dag fer 30% av føroyska útflutninginum til Russlands.
HM í Russlandi er 20. HM-endaspælið í søguni. Her er ein gjøgnumgongd av øllum endaspælinum frá Uruguai í 1930 og til Brasil 2014.
Nógvir frálíkir leikarar hava hugtikið okkum gjøgnum árini, og eisini hevur HM viðhvørt verið brúkt í politiskum spæli.
Norðurlond hava eisini tikið lut í HM-søguni.
Hagtøl um HM
Heimsmeistarar
1930 Uruguai
1934 Italia
1938 Italia
1950 Uruguai
1954 Vesturtýskland
1958 Brasil
1962 Brasil
1966 Ongland
1970 Brasil
1974 Vesturtýskland
1978 Argentina
1982 Italia
1986 Argentina
1990 Týskland
1994 Brasil
1998 Frakland
2002 Brasil
2006 Italia
2010 Spania
2014 Týskland
Tíðarinnar toppskjúttar
1 Miroslav Klose, Týskland 16
2 Ronaldo, Brasil 15
3 Gerd Müller, Vesturtýskland 14
4 Just Fontaine, Frakland 13
5 Pelé, Brasil 12
6 Jürgen Klinsmann, Týskland 11
6 Sándor Kocsis, Ungarn 11
Vertslond
1930 Uruguai
1934 Italia
1938 Frakland
1950 Brasil
1954 Sveis
1958 Svøríki
1962 Kili
1966 Ongland
1970 Meksiko
1974 Vesturtýskland
1978 Argentina
1982 Spania
1986 Meksiko
1990 Italia
1994 USA
1998 Frakland
2002 Suðurkorea/Japan
2006 Vesturýskland
2010 Suðurafrika
2014 Brasil
2018 Russland
2022 Katar
Toppskjúttar
Í vavi er Russland størsta land í Verðini. Tað er í tveimum heimspørtum, Evropa og Asia. So langt er úr vestasta til eystasta landspartin í Russlandi, at har eru níggju tíðarøki.
Alt bendir á, at Føroyar eru tað land, sum selur mesta fiskin til Russlands. Les tíðindini um føroyskan fiskaútflutning og svara spurningum.
Í vavi er Russland størsta land í Verðini. Tað er í tveimum heimspørtum, Evropa og Asia. So langt er úr vestasta til eystasta landspartin í Russlandi, at har eru níggju tíðarøki.
Í lítla bretska býnum, Sailsbury, vórðu Julia Skripal og pápin Sergei eitrað í mars í 2017. Tey komu frá hendingini við lívinum. Bretskir myndugleikar søgdu, at eitrið var úr Russlandi.
Hesin ungi russiski hermaður er ein rýmingur. Hann er rýmdur av hermótinum, tá hann varð sendur úr Sankta Pætursborg til í Kekenia, at berja yvirgangsfelagsskapir niður.
Síðan gamla Sovjetsamveldið fall í 1991, hava listafólk kent seg tryggari í Russlandi. Fyrr var vanligt, at segði ella gjørdi tú okkurt, sum víkti frá almennu meiningini í almenna rúminum, so fórt tú beina leið í fongsul.
Søgur eru um nógvar persónar, sum av órøttum hava verið dømdir og tiknir av døgum. Mest klassiska søgan er helst um Jesus úr Bíbliuni.
Sigurd O. Patursson (1869-1931), vanliga kallaður Sigert í Kirkjubø, er helst fyrsti føroyingur, sum í bókum hevur sagt frá um ferðir úti í heimi. 19 ára gamal fór hann úr heimbygdini og út at ferðast.


text:
Johan Dahl spyr um serfrøðinganevnd at kanna havbit og skeljaaling í Føroyum
17. november 2020
Johan Dahl, løgtingsmaður fyri Sambandsflokkin, hevur 13. november, sett Helga Abrahamsen, landsstýrismanni í vinnumálum, ein skrivligan fyrispurning (§ 52a) um serfrøðinganevnd at kanna havbit og skeljaaling í Føroyum. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hevur landstýrismaðurin sett serfrøðingarnevndina, ið skal kanna møguleikan fyri havbiti og skeljaaling, sum eitt samt Løgting hevur biðið landsstýrismannin um at gera?
2. Hvussu gongur við arbeiðinum at kanna møguleikan fyri havbitiog skeljaaling, sum samgonguskjalið ásetir?
Í viðmerkingunum til skrivliga fyrispurningin sigur Johan Dahl, løgtingsmaður, at í løgtingmáli nr. 128/2017 samtykti eitt samt Løgting tann 20. apríl 2018, eftir tilmæli frá einari samdari Vinnunevnd, at heita “ ... á landsstýrið um at seta niður bólk av serfrøðingum til at kanna og gera frágreiðing um, hvussu Føroyar kunnu gera seg galdandi innan havbit av laksi, og hvussu farast kann undir skeljaaling í Føroyum og grundað á frágreiðingina leggja fyri Løgtingið frágreiðing um hetta.“
Viðmerkingarnar frá ein samdum Løgtingi vóru m.a., at tað er avgerandi fyri Føroyar at hava fjøltáttaðar vinnumøguleikar, og tí skuldi arbeiðast við hesum, tí vit landafrøðiliga liggja so væl fyri, at tað er eyðsæð, at her eru møguleikar, sum mugu troytast til tess at tryggja, at Føroyar kunnu verða eitt uppaftur ríkari samfelag til fyrimunar fyri allar føroyingar.
At enda sigur Johan Dahl, løgtingsmaður, í sínum viðmerkingum, at í samgonguskjalinum hjá sitandi samgongu, dagfest 14. september 2019, verður eisini lagdur dentur á hetta, tí har stendur m.a.: “Møguleikarnir fyri aling á landi skulu eisini troytast, og arbeiðast skal eisini við møguleikum fyri havbiti og aðrari aling, so sumtara-og skeljaaling.”
Havbit og skeljaaling kundi blivið eitt gott ískoyti til føroyska búskapin og eisini skapt nýggj arbeiðspláss. Tí verður hesin fyrispurningur settur.
Sambandsflokkurin
RN
Aftur


text:
Sum fyrsta oljufelag nakrantíð í heiminum hevur norska Exquinor tikið í brúk eina dronu í sínum virksemi í Norðsjónum. Hetta hendi nú um dagarnar, tá drona flutti ein eykalut úr landi til ein av gasspallunum í Norðsjónum. Nýggja dronutøknin, sum á mongum økjum hevur fingið stóran týdning, fer eftir øllum at døma eisini at koma væl við í olju- og gassvinnuni - bæði fyri at minka um útreiðslur og samtíðis eisini fyri at minka um CO2 útlátið.
Dronan flutti ein lítlan 3D printaðan lut til ein bjargingarbát umborð á Troll A framleiðslupallinum. Og alt gekk sum fótur í hosu. Hjá Equinor fegnast tey um hesa fyrstu royndina at brúka dronutøknina í olju- og gassvinnuni og siga tey, at hetta er ein gongd, sum uttan iva fer at mennast og fáa stóran týdning fyri virksemið í framtíðini. Tað fer at økja um trygdina eins og gera virksemið munabetri og bíligari umframt at gera tað meira umhvørvisvinarligt. Eitt nú kann tað koma at minka munandi um CO2 útlátið.
Henda fyrsta royndin at brúka dronuflutning í altjóða oljuvinnu var ætlað sum fyrsta stigið í eini gongd, sum skjótt kann gerast týðandi partur av olju- og gassvirkseminum kring heimin. Dronan, sum varð brúkt til hesa arbeiðsuppgávuna, var av slagnum Camcopter s-100 model, framleidd av fyritøkuni Schiebel, sigur Equinor í tíðindaskrivi. Dronan hevur verið roynd í hernaðarhøpi og til uppgávur hjá vaktar- og bjargingartænastum. Sjálv dronan er fýra metrar long og vigar 100 kilo. Hon kann flúgva 150 km um tíman og flyta lutir upp til 50 kilo. Felagið, sum rekur dronuna, er Nordic Unmanned í Sandnes.
Hjá Equinor síggja tey dronutøknina sum ein týðandi møguleika í framtíðini, sum kann vera við til at gera vinnuna uppaftur meira lønandi og kappingarføra umframt trygga og umhvørvisvinarliga. Dronan er útbgjørd við sera framkomnum myndatóli, ið kann vera sera hent í sambandi við vanlukkur og dálking. Equinor sigur, at dronur kunnu eisini fáa stóran týdning fyri teirra nýggja vindorkuvirksemi til havs.


text:
Norska frálandsreiðaríið “Simon Møkster Shipping” gjørdi nú um dagarnar av at flagga út úr føroysku FAS skipanini. Hesi tíðindi komu dátt við hjá føroyska umboðnum, Tor Shipping, og ikki minst hjá teimum 56 føroysku sjómonnunum, sum sigla við teimum báðum frálandsskipunum undir føroyskum flaggi, Stril Merkur og Stril Mariner.
Avgerðin kemst fyrst og fremst av, at norska krónan er lækkað so mikið nógv í virði, at føroysku manningarnar, sum verða løntar í føroyskum krónum, gera skipini minni kappingarfør á tí annars sperda norska frálandsmarknaðinum. Tíðindini um útflaggingina komu óvart á føroysku manningarnar, sum nú í mong ár hava havt bæði trygg og góð arbeiðspláss. At tað skuldi enda soleiðis hevði fáur gáað um.
Annars var frøðin stór hjá bæði manningum og føroyska umboðnum, tá tað herfyri gjørdist greitt, nú koronasóttin herjaði, at norska reiðaríið hevði gjørt av at lata bæði skipini fara til Føroya at skifta manning heldur enn at lata hesar fara við flogfari. Hetta var fyrstu ferð og helst eisini seinastu ferð, at skipini vóru í Føroyum.
Gott samstarv við Equinor
Oljan.fo vitjaði umborð á Stril Merkur, nú hann var á Havnini fyri stuttum fyri at skifta manning. Har hittu vit skiparan, vágbingin Heðin Magnussen, sum var ikki sørt vónsvikin av, at skipini verða útflaggað úr Føroyum. Sjálvur hevur hann siglt við Simon Møkster í mong ár eins og flestu av manningini eisini hava tað.
Nú menn eru uppsagdir, fara teir helst at søkja onnur størv í norsku frálandsvinnuni. Onkrir kundu uttan iva hugsað sær at hildið fram við Stril Merkur undir norskum flaggi. Og sama er helst galdandi fyri føroyingarnar við Stril Mariner, sum eisini hevur verið í Føroyum og skift manning herfyri.
Skiparin Heðin Magnussen fær her vitjan av lítla Tóka Eyðunson Müller. Mynd Jan Müller
Heðin Magnussen sigur, at uppsagnirnar komu óvart á teir, hóast onkur hevði illgruna um, at okkurt fór at henda, nú norska krónan bleiv við at lækka í virði. Hon tykist tó at vera komin nakað fyri seg aftur og er hækkað við trimum kr. til umleið 71 kr. mótvegis donsku krónuni. So føroyski skiparin setir sítt álit á, at henda jaliga gongdin fer halda fram.
Heðin sigur víðari, at flest allir hava verið glaðir fyri at sigla við Stril Merkur, serliga nú har var rein føroysk manning við føroyskum kokki ikki at gloyma. Menn hava so eisini verið stoltir av at vísa fram Merkið. Hann sigur, at teir hava samstarvað væl við Equinor og hava oftani fingið rós frá norska arbeiðsgevaranum, so føroyskir sjómenn eru ikki nakað aftanfyri nakrar aðrar.
Og talið av føroyingum í útlendsku frálandsvinnuni og oljuvinnuni sum heild er stórt, uttan iva hundraðtals fyri ikki at siga væl omanfyri túsund. Tískil hevur henda vinnan stóran týdning fyri ikki bert føroysku manningarnar og teirra familjur men eisini fyri føroyska samfelagið sum heild.
Heðin viðgongur, at koronakreppan hevur verið svár fyri frálandsvinnuna. Frálandsvinnan er sera global, so ikki hevur heldur verið lætt hjá monnum at ferðast millum lond.
Stril Merkur er útgjørdur við nakað av tí mest nútímans og tøkniligu bestu tilbúgvingarútgerðini, sum finst í norska frálandsflotanum.
Skipið er væl útgjørt til at taka sær av oljudálking.
Takkar Møkster og Tor
Øll lið í vinnuni, tað veri seg skip, pallar oo. líða undir lága oljuprísinum og avleiðingunum av koronasóttini. Eisini eru mangar nýggjar verkætlanir lagdar á ís. Talan er um eina kostnaðarmikla vinnu, so tað krevur nógv av øllum pørtum at kunna standa ímóti slíkari kreppu sigur Heðin Magnussen. Hann er tó bjartskygdur um, at meira ferð kemur á aftur í heyst ella seinni í ár. Ella uppaftur seinni, hvat tó enn eru gitingar. Tað veldst um, nær samfeløgini lata uppaftur, og eftirspurningurin eftir vørum og tænastum frá frálandsvinnuni og oljuvinnuni annars fer at vaksa aftur.
Heðin Magnussen vil annars fegin takka reiðaríinum Simon Møkster og umboðnum Tor Shipping og ikki minst manningunum, sum hava verið á Stril Merkur øll hesi seinastu árini.
Sjálvur er hann errin av at hava ført hetta eitt tað mest framkomna frálandsskipið í heiminum, tá tað ræður um tilbúgving á norska landgrunninum. Stril Merkur er nevniliga útgjørdur við tí mest framkomnu tilbúgvingarútgerðini og er í so máta eitt av flaggskipunum og ein av stoltleikunum í norska frálandsflotanum.
Heðin Magnussen, skipari á Stril Merkur, takkar reiðaríi, umboðnum Tor og manning fyri gott og álitisfult samstarv øll árini, nú skipið fer aftur undir norskt flagg. Mynd Jan Müller


text:
Glasbúrið
Hann leggur pennin frá sær og strýkur hondina ígjøgnum hárið, tykist at vera spentur ella fjálturstungin. Veruleikin er heldur tann, at hann er íðin eftir at koma í gongd við nakað, sum hevur ligið á láni ov leingi.
Hann setur seg við køksborðið aftur. Ølirnar, sum hann tók úr køliskápinum, setur hann á vindeygakarmin við síðuna av sær.
Hann tekur pennin úr aftur stóra, gamla øskubikarinum, sum nú bert verður nýtt til ymiskt borðrusk. Pappírsblokkurin liggur opin á borðinum framman fyri honum.
Fyri trimum tímum síðani fór dóttir tín avstað í skúla. Mamma hennara smurdi henni matpakka, og tú kókaði henni havragreyt, soleiðis sum tit plaga. Hon fór til gongu oman til busssteðgistaðið á Vegnum Langa. Men sannleikin er tann, at hon kom ikki fram til nakað bussskýli, og hon er ikki í skúlanum nú. Eg havi hana beint her. Tað var ikki serliga trupult at taka hana.
Vald og harðskapur.
Hugsa um, hvat tú hevur gjørt.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Skráin hjá IKTUS, sunnudag 22. november 2020
IKTUS samsendir við R7, sunnukvøld frá kl. 21:00.
Skráin:
Kl.14:35 og 21:05: Leyvsalahøgtíð 2020, 3. partur. Bjørgfinnur Heinesen hevur fyrilestur: "Bíbilsk søgugongd um Ísrael" (Uppt. 03. okt. 2020 í Kelduni).
Kl.15:27 og 21:57: Møti frá Oslo Kristne Senter. Joseph Prince talar: "Du kan ikke miste din rettferdhet i Kristus". Åge Åleskjær tulkar.
Kl.17:28 og 23:58: Zakarias. Upplestur úr Gamla Testamenti.
Kl 18:10 og 00:40: Liðugt.
Sí skrá og kunning á www.iktus.fo
IKTUS og R7 kringvarp samsenda sunnukvøld frá kl 21:00.
R7 hoyrist á FM kring landið og á www.r7.fo
____________________
Kunning:
Fleiri sendingar liggja á Youtube-rásini hjá IKTUS Sjónvarp.
Sí kunning og vegleiðing á www.iktus.fo
Mest lisið í farnu viku
Vespureiðrið (161) - 23. nov. 2020
Standmynd av kvinnum, ið hagreiða klippfisk vestan fyri Naddoddaneystið
Runavíkar kommuna: Býráðið hevur valt at reka kommununa í 2021 innanvert egna fíggjarliga megi og uppdrift
ANNA OG DAVID RODDA - farin aftur til Onglands!
Handilin hjá KROSSTEIN letur nú upp í nýtímans sniði og spennandi vøruúrvali
Christian hevur roynst okkum væl
WILLEM VAN DER ZWAN eftir troli á Fuglafirði
8 privat partafeløg fingu 2. mill kr. í gávu frá Mentamálaráðnum
Kristiliga Tíðindasendingin við Poul Jóhan Djurhuus (101) - 25. nov. 2020
Úr bandasavninum: Samrøða við Sámal Petur í Grund
Á Torginum 24. nov. 2020 - Samrøða: Steinbjørn O. Jacobsen (uppt. 2012)
Nevndarlimir í LGBT Føroyar hittu Kaj Leo Johannesen
Føroyskt par vann eitt hús
Petur Hans Dahl, veðurfrøðingur: Veðurvánir fyri hesa vikuna (vika 48)
Edmund útvegaði 600.000 kr
Danir gera ymsar royndir við burðardyggum loysnum innan byggivinnu í Havn
Samrøða: Vár Honnudóttir um heilsukanning frá Fólkaheilsuráðnum
FØROYSK SENDISTOVA - seinni til Jerusalem!
Úr bandasavninum: Samrøða við Atli Klein Olsen 2. partur
NØVN: Fráfaringarsamkoma fyri Sakaris Jacobsen og Michael Jacobsen.
VINNA: Hvannasunds kommuna keypt lastbil og ein viðheftisvogn
JASMIN - Útgávukonsert
4.973.830 krónur býttar ímillum 126 føroyskar fyritøkur
Vágur: Nýggj gøtuljós sett upp kring Vatnið
Samband
Postboks 226
FO-600 Saltangará


text:
Í minsta lagi ein greining má avmarkast í hvørjum vallista. Vilt tú bert síggja eina ella nakrar fáar
greiningar, so marka bert hesar. G.G Marking verður ógildað við at halda CTRL-knappinum niðri, meðan músin
klikkir á tekstin.
Velja allar greiningar á listanum:
- Klikk á fyrstu greining á listanum, halt síðani á SHIFT-knappinum og END-knappinum ísenn.
Velja/frávelja greining á listanum:
- Trýst á CTRL-knappin og klikk samstundis við vinstra músaknapp á evnið, ið skal veljast ella fráveljast.
Velja meira enn eina greining á listanum:
- Vel greiningar við at toga músina yvir greiningunum, meðan tú trýstir á vinstra músaknapp.
Tú kanst eisini klikkja á fyrstu greiningina og síðani halda SHIFT-knappinum niðri, meðan tú trýstir píl-upp ella píl-niður.
- Vel greiningar, ið ikki liggja saman, við at halda CTRL-knappinum niðri, meðan tú klikkir við vinstra músaknappi á tær
greiningarnar, tú vilt velja.
At leita eftir ávísum virði á listanum:
- Klikk á fyrstu greiningina. Skriva síðani fyrsta stavin í ynsktu greiningini. Gevur hetta ikki røttu greiningina, so skriva aftur
inntil tú fært rætta svarið. Eisini ber til at nýta pílarnar ella músaknappin at leita víðari.


text:
Orðblindni
Orðblindni er ein sera vanligur innlærutrupulleiki.
Fleiri næmingar við orðblindni hava tikið útbúgving á Heilsuskúlanum. Um tú ert lesiveik/ur kanst tú fáa hjálp frá orðblindalæraranum
Hesa hjálp kanst tú fáa
- Heilsuskúlin hevur orðblindalærara. Set teg gjarna í samband við hendan áðrenn tú søkir á skúlan tlf. 61 42 10 ella teldupost: heilsuskulin@skulin.fo
- Tú kannst á Heilsuskúlanum blíva kannað/ur, um tú hevur orðblindni
- Flestu bøkur finnast sum ljóðbøkur
- Vegleiðing fæst til hjálparamboð, ið lætta um lesing
- Tú kanst søkja um longda tíð til próvtøkur
Reidar fekk hjálp til lesing
Reidar hevur avbjóðingar við lesing
Ingun hevur orðblindni
Ingun hevur orðblindni og fann sítt dreymastarv á Landssjúkrahúsinum.
Tey 10 eyðkennini


text:
Eftir at vit her á heimasíðu Vencils kunngjørdu, at rithøvundaspírar innan 1. mars kunnu søkja inn á rithøvundaskúlan í Keypmannahavn, hava árvaknir lesarar gjørt vart við, at tað eisini ber til at lesa til rithøvund á lærda háskúlanum í Göteborg. Hesi tíðindi bera vit sjálvsagt gleðiliga víðari. Rithøvundaútbúgvingin “Litterär gestaltning” í Göteborg er ein tvey […]
Ætlar tú tær at útbúgva teg til rithøvund, átti tú kanska umhugsað at søkt inn á Rithøvundaskúlan í Keypmannahavn. Men tú mást ikki drála ov leingi við at finna fram tínar bestu tekstir, tí umsóknarfreistin fyri 2012 er longu 1. mars. Umsóknin Onki krav er um prógv frá øðrum útbúgvingarstovni fyri at verða tikin inn […]
Wislawa Szymborska varð borin í heim í 1923 í Bnin, ein lítil býur í vestur Pólandi. Foreldur hennara fluttu til Krakov í 1933, har hon hevur livað og arbeitt síðani. Szymborska las polskar bókmentir og sosiologi í universitetinum í Jagellonia frá 1945 til 1948. Hon hevur skrivað fleiri enn fimtan bøkur. Polsk søga frá seinni […]


text:
Sum partur av nýggju samferðsluætlanini mælir Landsverk til at játta 10 milliónir um árið til at betra um súkkluumstøðurnar í Føroyum.
- Súkklukervið eigur at vera ein partur av heildarmyndini og samanbundið við aðrar gøtur og leiðir, sigur Landsverk og leggur aftrat, at samstarv eigur at vera millum Landsverk, kommunur og aðrar viðkomandi partar, soleiðis at ein samanhangandi súkkluætlan kann fremjast.
Landsverk vísir á, at umframt heilsuágóðarnir av at súkkla, so er dálkar súkkling ikki, eins og brennievnisferðsla ger, og er sostatt eisini betri fyri umhvørvið.
Eisini vísir Landsverk á, at í árligu nøgdsemiskanningunum hjá Visit Faroe Islands spyrja fleiri ferðafólk eftir súkklumøguleikum, og at Føroyar kundu verið eitt hugtakandi og dámligt land at síggja av súkklusaðli.
Tær 10 milliónirnar kundu verðið settar í ein verkætlanargrunn, sum kundi latið pening til verkætlanir, sum kommunur og land gera í felag.


text:
Við einum sveimandi uppihaldi á Hotel Føroyum fáa tit ein væl uppibornan steðg frá vanliga gerandisdegnum, har tit kunnu hugsavna tykkum og njóta friðin, samveruna og góða útsýnið.
Prísur fyri tvey fólk eina nátt í dupultkamari við morgunmati: 1.850,-
Prísur fyri eyka nátt: 600,- (ring til okkara fyri at bíleggja eyka nátt: 317500)
Íroknað prísinum er:
· Gisting í dupultkamari eina nátt við morgunmati
· Frukt, sjokuláta og perlandi vín á kamarinum
· 3 rættir til tvey fólk í nýggju matstovuni á Hotel Føroyum
Matskráin er hendan:
· Hummarasúpan
· Kjørbitar
· Crème brûlée
Soleiðis bíleggur tú:
· Trýst á knøttin niðanfyri
· Vel dagfesting
· Vel “deluxe kamar við útsýni”
· Vel pakkan sum eitur “Sveimandi uppihald”
· Rinda
Kekka inn frá kl. 14.00 og kekka út í seinasta lagi kl. 11.00.


text:
Leyst starv á bókasavninum
Høvuðsuppgávurnar fevna um klárgering av bókasavnstilfari, einamest plasting av bókum. Harumframt skalt tú arbeiða í avgreiðsluni, har tú skalt taka ímóti viðskiftafólki og veita teimum ymiskar tænastur. Arbeitt verður í vaktum, umframt eisini ávísar leygar- og sunnudagar. Sum starvsfólk tekur tú eisini lut í øðrum skiftandi uppgávum á stovninum.
FØRLEIKAR
Tú skalt hava gott handalag, hava teldukunnleika á brúkarastøði, vera fyrikomandi og tænastusinnað/-ur, soleiðis at viðskiftafólk altíð kenna seg í góðum hondum.
SETANARTREYTIR
Starvið verður sett sambært sáttmála millum Kommunala Arbeiðsgevarafelagið og Starvsmannafelagið.
UMSÓKNIN
Umsóknin skal, saman við møguligum prógvum og viðmælum, sendast til torshavn@torshavn.fo í seinasta lagi mánadagin 16. mars 2020 kl. 12.00. Merk umsóknina „Starvsfólk til Býarbókasavnið“.
Fyrispurningar um starvið kunnu setast Vónbjørt Vang, býarbókavørði, á vonbjortv@bbs.fo og Fridu Kunoy, avgreiðslusamskipara, á frida@bbs.fo, ella við at ringja 302030.


text:
Hví search marketing?
Ein hópur av fólki leitar á netinum eftir tí, sum tú selur. Search marketing gongur út uppá at verða funnin av teimum – at liggja so ovarlaga á t.d. Google sum gjørligt. Hetta ger tað meira sannlíkt, at kundin trýstir á tína heimasíðu og kanska enntá keypir tað, tú bjóðar.
Leitandi kundar eru munandi virðismiklari enn kundar, sum tú brýtur av við eini lýsing. Leitandi kundar leita við einum endamálið – at keypa ella læra meira. Sindur sum tá ein persónur, sum gongur í handlinum og passar klæðir. Tá er náttúrligt at fara til viðkomandi og spyrja: “Hvat kann eg hjálpa tær við?”


text:
Karin Kjølbro
Karin Ranvá Kjølbro (fødd 27. mars 1944 í Klaksvík - ) er onnur av fyrstu kvinnunum, ið varð vald beinleiðis inn á Føroya Løgting, har hon sat fyri Tjóðveldisflokkin (nú: Tjóðveldi).
Í 1983-1984 var hon blaðstjóri á 14.September, men fór frá við valið í 1990. Hon er útbúgvin sosialráðgevi. Karin eigur trý børn, tvær døtrar og ein son, onnur dótturin, Bergtóra Høgnadóttir varð vald inn á Ting í 2008.
Útnorðurráðið[rætta | rætta wikitekst]
Forkvinna í Útnorðurráðnum 1990-1991
Javnstøðulóg[rætta | rætta wikitekst]
Longu í 1979 legði Karin Kjølbro fram uppskot um javnstøðulóg fyri Føroyar. Henda bleiv tó ikki viðtikin fyrr enn í 1996.
Tá ið uppskot um broytingar í §266b fyrstu ferð varð lagt fram á Ting í 1989, var Karin Kjølbro úr Tjóðveldi einasti tinglimurin, ið atkvøddi fyri uppskotinum. Lógaruppskotið førdi til, at táverandi samgongan slitnaði, av tí at Kristiligi Fólkaflokkurin fór úr samgonguni.


text:
Hevur tú tannapínu, fæst hon ofta burt við eini rótviðgerð.
Rótviðgerð er oftast neyðug tá ein tonn er brend (carierað) inn á nervina, og bruni er komin í. Bruni kann eisini koma í nervina um tonnin hevur fingið eitt slag (traume). Tað kann eisini koma fyri , at man má rótviðgerða fyri at fáa pínu burt, sum stavar frá rivum (infractión) og eymum tannhálsum.
Tá ein tonn verður rótviðgjørd, verður sjúka nervin tikin burtur og eitt gummimateriali (guttapercha) fylt í ístaðin. Ein rótviðgjørd tonn er veikari enn ein livandi tonn, og brotnar lættari. Tískil verður ein rótfylt tonn oftast krúnuviðgjørd skjótast gjørligt fyri at fyribyrgja at tonnin brotnar.
Av og á eydnast ein rótviðgerð ikki um ov nógvur bruni er um rótspíssin. Tá kann gerast ein ”umvend rótviðgerð”. Rótspíssurin verður tikin burtur og rótkanalin verður forseglað (retrograd rótviðgerð).


text:
Byggiharri: Tórshavnar Kommuna
Byggiár: 2002 – 2004
Bygningsstødd: 1.000 m2
Byggikostnaður: kr. 16 mio. HVÚ u/mvg
Slag av arbeiðstøku: Heildararbeiðstøka
Heimið við Vallalíð er eitt heim til minnisveik. Heimið hevur 16 búeindir og er skipað í tvær deildir. Heimið er skipað kring eitt garðøki, ið nógv er gjørt burturúr. Eitt nú er ein lítil djóragarður.
SNA var heildarráðgevi á verkætlanini og stóð fyri sniðgeving, projektering, projekteringsleiðslu, uppfylging og eftirliti.
Heimið varð tikið í brúk í ár 2004.


text:
Klukkustríðið
Bókaklubbin
- Síður: 288
- Útgávuár: 2019
- Upprunamál: enskt
- Innbinding: heft
- Rithøvundur: M. G. Leonard
- Myndir: Perma: Elisabet Portabella. Innan: Karl Mountford
- Týðari: Jenny Johannessen
Úr einari loyniligari vistfrøðiskipan í frumskóginum ætlar Lucretia Cutter at sleppa óreinskapi leysum í verðini. Um Darkus, Virginia og Bertolt ikki megna at finna ein máta at steðga henni, fer hon at savna ein her av risavaksnum frankensteinklukkum, sum fer at gera, at jørðin ongantíð verður tann sama aftur.
Menniskju eru hótt. Framtíðin er treytað av trimum børnum og teirra klukkum …
Klukkustríðið er triðja og síðsta bókin í klukkurøðini. Les eisini: Klukkudrongin og Klukkudrotningina og ta sjáldsomu Klukkusavnarahandbókina


text:
Í gjár seinnapart fundaðist eg á Reinsarínum í Tórsgøtu. Niðrið undir vandi Bjøllubandin saman við fyrst Høgna Lisberg og síðan Guðrið Hansdóttir.
Hóast eg sat uppi á loftinum, og hóast ljóðið ivaleyst ikki var endaliga gjørt, so ljóðaði tað einastandandi vakurt. Guðrið sang sum ein eingil, og Bjøllubandin er framúr.
Stuttligt at hugsa sær, at fyri nøkrum fáum mánaðum síðan, hevði Havnin ikki sítt egna spælistað, og nú er hetta spælistað katalysator fyri nøkrum so fantastiskum, sum hesum jólakonsertunum, har tú hevur nakrar av okkara fremstu tónleikarum: Benjamin Petersen, Knút Háberg Eysturstein, Per Ingvaldi Højgaard Petersen og Mikael Blak, ið agera húsorkestur í trý kvøld, og hvørt kvøldið hava teir so tríggjar jólastjørnur við sær.
Í kvøld er tað so Guðrið Hansdóttir, Høgni Lisberg og sjálvur kontrikongurin Hallur Joensen, hvussu feitt er tað ikki. Á veg út av fundinum í gjár kom eg framvið pallinum, har vaktarskiftið var, Guðrið var liðug at venja og Hallur kom á pallin. Eg náddi líka at hoyra hann syngja eina einkulta reglu av einum jólasangi, áðrenn eg fór oman til bilin við vón um, at parkeringsvørðarnir vóru í jólahýri.
Tað vísti seg, at teir høvdu lagt mær eina jólagávu undir viskaran, men jólaliga íblástur av deiliga tónleikinum, megnaði eg ikki so frætt sum at ilskast inn á meg sjálvan um hetta.


text:
Tað vóru framúr gððar renniumstøður, tá Roysmið í morgun skipaði fyri FM í 10 km. 50 luttakarar vóru til byrjan og bleiv talan um sera góðar tíðir hjá teimum allarflestu og fleiri persónlig met á 10 km teininum. Rutan í Runavík er uppmátað og DAF-góðkend.
Kappingin er júst sett í gongd
Tá startlistarnar vóru klárir, so vóru tey bæði Julian Gregersen og Rebekka Fuglø úr Treysti, at meta sum favorittar hjá monnum og kvinnum. Bæði høvdu eisini ætlanir um at renna skjótt. Og so varð. Julian feyk avstað og lat als ongan iva verða um sigurin. Hann rann eina ómetaliga góða kapping og kom á mál í tíðini 32.24 min. sum er stórt persónligt met hjá honum. Hann megnaði enntá at yvirhála allar kappingarneytar við minst einum umfari. Næstur á mál var eitt nokkso nýtt navn í rennihøpi. Talan er um Toftamannin Bjarka Johannesen, sum umboðar Roysnið. Hann rann eisini sera væl í síni allarfyrstu 10 km renning og kom á mál í tíðini 36.50 min. Eina løtu var kapping um triðjaplássið millum unga klaksvíksingin Torgeir Petersen, sum eisini er nýggjur rennari, og Peter Jensen úr Bragdið, men Torgeir bleiv tíverri illa fyri og mátti gevast. Peter bleiv nummar trý í tíðini 37.17 min.
Bjarki Johannesen, Julian Gregersen og Peter Jensen
Julian kemur á mál og klokkan vísti 32.24 min.
Hjá kvinnunum bleiv skjótt greitt hvussu raðfylgjan fór at verða. Spurningur var heldur hvussu góðar tíðirnar blivu. Rebekka rann sera væl, vann og setti persónligt met við tíðini 37.24 min. Á øðrumplássi kom Sarah Valin í tíðini 39.04 min. Meðan Rigmor N. Arge bleiv nummar trý í tíðini 40.19 min.
Rebekka á veg út á seinasta umfar
Sarah Valin, Rebekka Fuglø og Rigmor N. Arge
Hesi runnu eisini væl í dag
Øll úrlit eru at finna á hesi leinkjuni: Úrslit FM 10 km 2020
Myndir, sum Gutti tók av renning, FM-handan og Betri Vetrarkapping handan, eru at finna á hesi leinkjuni: Myndir FM 10 km 2020


text:
høsnarungabringur
40 g av First price kokusmjøli
2 dl av First Price rísi
1 tesk av reyðum karrypasta
1 súpusk av First Price olju
1 tesk av salti
½ dl av ananasdjúsi (First Price ananas í laka)
4 dl av vatni
400 g av skornum spískkáli
2 dl af First Price ananasbitum í laka
1 dl av First Price rosinum
2 dl av First Price saltaðum jarðnøtum
5 dl av nevtralari jogurt
Salt
Pipar
Steik rís og karry stutt í oljuni. Koyr síðan vatn, ananasdjús og salt í. Lat kóka undir loki í nógvum hita í umleið 10 min. Sløkk og lat rísini standa á heitu plátuni undir loki.
Høsnarungabringurnar verða kryddaðar væl við salt og pipari og vendar í kokusmjøli. Steik á heitari pannu, til bringurnar eru brúnar á báðum síðum. Skrúva niður á lítlan hita og steik høsnarungan í umleið 5 min. á hvørjari síðu.
Blanda jogurtið við salt og pipari.
Spískkálið verður kutað klænt, ananas verður sáldað frá lakanum (gloym ikki at goyma ananasdjúsið), máta/viga rosinur og jarðnøtir.
Blanda spískkál, ananas og rosinur saman við jogurtinum, tak eitt sindur í senn og borðreið restina við síðuna av.
Høsnarungi: 45 kr
First Price kokusmjøl: 8,75 kr
First Price jasminrís: 15,75 kr
Reytt karrypasta: 18 kr
First Price olja: 12,75 kr
Salt: 5,90 kr
Spískkál: 20 kr
First Price ananas í bitum: 12,75 kr
First Price rosinur: 10,75 kr
First Price jarðnøtir: 12,75 kr
Nevtral jogurt: 20 kr
Høsnarungi: 45 kr
First Price kokusmjøl: 1,75 kr
First Price jasminrís: 3,15 kr kr
Reytt karrypasta: 1,80 kr
Olja: 0,10 kr
Salt: 0,05 kr
Spískkál: 7,50 kr
First Price ananas í bitum: 2,55 kr
First Price rosinur: 1,10 kr
First Price jarðnøtir: 2,55 kr
Nevtral jogurt: 10 kr
Rættur til samans: 76 kr


text:
TEMADAGUR UM MENNINGARHJÁLP VERÐUR 4. MARS 202023. mars 2020
Aftur í ár er temadagur um menningarhjálp. Umløgd undirvísing byrjar kl 9.15 í atrium, og fáa næmingarnir undirvísing í mannarættindum og menningarhjálp frá ávikavíst Amnesty og Reyða Krossi. Ætlanin er at gera eitt næmingablað, so gott hevði verið um fólk taka egna teldu og egi myndatól við í morgin.
Tey, sum hava biðið Menningarhjálpina finna arbeiði, fáa ein mail sendandi við nærri upplýsingum um arbeiðspláss og eina kvittan, sum fyritøkan skal vátta fyri flyting.
Næmingar, sum savna pening inn, skulu flyta peningin (300 kr.) á kontonr. 6460 0003763244. Viðmerkjast skal navn og flokkur á flytingina.
Temadagurin um menningarhjálp hevur áður verið nevndur Bolivia-dagurin. Tann 7. februar 2018 fóru næmingarnir á Glasi út at arbeiða fyri at veita stuðul til verkstaðsskúlan TAEPO í Bolivia. Tankin við Boliviahjálpini var, at ung fólk í okkara ríka parti av heiminum hava samhuga við teimum ungu úti í heimi, ið eru verri fyri.
Við úrtøkuni av einum arbeiðsdegi hjá næmingum her í Føroyum hevur borðið til at hjálpa ungum í Bolivia at fáa sær eina útbúgving. Glasir stuðlar hesum menningararbeiði við at geva næmingunum henda dagin til øðrvísi undirvísing. Temadagurin um menningarhjálp 2020 verður mikudagin 4. mars.
Les meira um Bolivia-verkætlanina her
Filmur er gjørdur um verkætlanina. Hann er tøkur í tveimum útgávum:
Gabriel – stutta útgávan (6 min)
Gabriel – Føroysk menningarhjálp í trý áratíggju (25 min)


text:
Í apríl 2014 gerst Ítróttasamband Føroya 75 ár. Í løtuni viðgerð løgtingið fíggjarætlanina fyri 2014. Nú vit nærkast hesum stóra degi hjá ÍSF, er hóskandi at seta fram nøkur ynski.
Heilsufremjan
Ítrótturin hevur seinnu árini átikið sær ein alsamt størri heilsufremjandi leiklut. Tað er vorðið alt greiðari, at vælferðarsjúkur eru størsta hóttanin móti fólkaheilsuni. Síðani vit tóku lógvatak saman við landsins myndugleikum og fyriskipaðu rørsluárinum í 2009, er týdningurin, sum ítróttur og rørsla hava fyri heilsuna, veruliga settur á breddan. Vit fegnast um, at alt fleiri fólk gerast virkin innan ítróttarrøsluna – ikki bert fyri ítróttarliga virðið, men eins nógv fyri røslu- og heilsuvirðið í ítróttinum.
Hetta setir økt krøv til ítróttarrørsluna. Hvussu lofta vit teimum, ið ynskja at betra um vælveruna og heilsuna við at gerast partur av ítróttinum? Tørvurin á gransking og førleikamenning er eyðsýndur. Viljin og áræðið hjá ítróttinum eru óavmarkað. Men førleikin má støðugt mennast til nýggju avbjóðingarnar.
Hvør króna til ítróttin er ein íløga í fólkaheilsuna og harvið ein sparing á heilsuøkinum hjá fólki í øllum aldri.
Úrvalsarbeiðið
Í 2009 fingu vit úrvalsjáttanina á fyrsta sinni. Játtanin hava verið til mikið gagns og hevur eitt nú verið við til at lagt fíggjarliga grundarlagið undir møguleikarnar hjá Pál Joensen at menna seg við venjingarlegum og kappingum uttanlands.
Tað er ein sannroynd, at úrvalsítróttafólk sum Pál Joensen seta Føroyar á heimskortið. Tað var tó eingin ivi um, at úrvalspeningurin, tá hann kom, var á einum støði, sum bert kundi hjálpa einum einstøkum íðkara.
Ítróttasamband Føroya vil fegið gera eina úrvalsskipan, sum kann hjálpa fleiri av okkara bestu íðkarum víðari á leiðini. Londini kring okkum hava øll slíkar skipanir, og eru tær neyðug, um vit skulu fylgja við í kappingini. Um hetta skal gerast veruleiki, er neyðugt, at hægri játtan verður sett av til úrvalsítrótt.
Karmarnir
Landið hevur í alt størri mun latið tað upp í hendurnar á kommununum at gera íløgur í ítróttarverkløg. Vit fegnast um tey nógvu ítróttarverkløgini kring landið, men sakna framvegis eitt nú tennisvallir, svimjihallir, ítróttarhallir, skjótibreytir og golfvøll. Hesi verkløg eru alneyðug fyri virksemið hjá føroyskum ítróttafeløgum, og kunnu samstundis breiðka um útboðið av rørslutilboðum í Føroyum.
Føroyar hava boðið sær at fyriskipa oyggjaleikunum í 2019, men enn valdar óvissa um lendisviðurskiftini í samband við ætlaðu verkætlanina við golfvølli á Glyvursnesi. Tað er okkara vón, at ein loysn fæst á hesum í ár.
Føroyski ítrótturin ynskir at fyriskipa oyggjaleikunum aftur. Ein slík verkætlan fer óiva at savna føroyskan ítrótt um eitt felags ítøkiligt mál, men krevur samstundis sera nógva umsitingarliga orku hjá Ítróttasambandi Føroya.
Rætturin at íðka
Ítróttasamband Føroya hevur fleiri ferðir víst á, at tað átti at verið ein natúrligur rættur hjá øllum føroyingum at havt atgongd til eitt skipað rørslutilboð. Aftrat umstøðunum hjá fólki í øllum aldri at finna eitthvørt virksemi, sum tey hava hug, hegni og likamligan førleika til, hevur tað alstóran týdning, at dagrøkt og skúlar leggja góðar rørsluvanar niður í okkara børn og ungu.
Hjá feløgunum kring landið hevði ein skipan við afturbering av mvg til ítróttarfeløg styrkt felagsvirksemið munandi. Slíka skipan hevur man í eitt nú Norra, og er hon til stórt gagn.
Játtanin hjá ÍSF
Játtanin, sum landið letur Ítróttasamband Føroya á fíggjarlógini, varð lækkað fyri trimum árum síðani. Tá hevði hon annars verið óbroytt síðani kreppuárini fyrst í nítiárunum, tá hon somuleiðis varð lækkað.
Hinvegin hevur virksemið innan føroyskan ítrótt ongantíð verið størri enn nú. Fleiri feløg leggjast aftrat – og fleiri teirra íðka nýggjar ítróttagreinir. Tørvur og eftirspurningur eftir tænastum frá Ítróttasambandi Føroya er størri enn áður. Stórt trýst er á ítróttar- og ungdómsráðgevingini, og átti hon at verið styrkt, men fortreytin er ein hægri játtan.
Komandi ár, verður Ítróttasamband Føroya 75 ár, og ongantíð hevur verið størri tørvur á hægri játtan enn nú.
Starvsnevndin
Ítróttasamband Føroya


text:
Luttekur tú í FarGen-verkætlanini verður tín arvastrongur lisin og tínar dátur verða partur av eini dátuskrá um arvaeginleikar (genom) føroyinga. Málið við dátuskránni er at menna granskingarundirstøðukervið hjá Ílegusavninum soleiðis, at nýggir møguleikar fyri genomgransking av føroyska fólkinum kunnu fremjast.
Dáturnar í dátuskránni kunnu m.a. nýtast í gransking, sum hevur til endamáls at kanna sambandið millum arvafrøði, umhvørvisávirkan og sjúku. Málið er, at úrslit frá tílíkari gransking, sum frá líður, skulu verða brúkt til at menna møguleikar fyri fyribyrging og viðgerð í heilsuverkinum.
Les um ágóðar og váðar við genomkanningum.


text:
Luturin hesaferð : Doktaraleypurin undir vaðingini
Doktaraleypurin undir vaðingini, ja har kann nógv áhugavert goyma seg. Tað skrivar Tvøroyrar Bygda- og Sjóvinnusavn.
Luturin hesaferð er ein leypur, sum verður róptur Dr. Rasmussen leypurin. Doktarahúsið er bygt í 1852 og ymiskir læknar hava arbeitt og búð í húsunum til 1928, tá kommunan yvirtók húsini. Her var virksemi heilt til 1980'ini. Líka síðan hevur leypurin ligið undir væðingini í húsunum, eisini eftir, at húsið varð lyft upp og flutt 8 metrar oman á nýggja grund.
Tá læknavirksemið byrjaði á Tvøroyri, var einki vegasamband millum bygdirnar í Suðuroynni. Ikki fyrr enn í 1955 kom fyrsta vegasambandið. Millum Hov og Tvøroyri bleiv koyrandi í1959 og tunnilin millum Trongisvág og Hvalba varð tikin í brúk 1963. Fyri tað gekk læknin upp um fjøll, um boð komu av bygd eftir lækna. Við hvørt kom bátur eftir læknanum.
Læknarnir, sum komu til Tvøroyrar, vóru um miðjan aldur ella eldri, og sóknarfólkið kærdi sína neyð, hvussu eldri danir skuldu roynast í haganum. Hetta spældi tó væl av og nakrir læknar gjørdist hagamenn burturav. Sum sagt mátti ein til gongu ella við báti við boðum til læknan, um sjúklingurin ikki kundi flytast. Tá boðini vóru komin, tók læknin síni tól, bøkur, heilivág og møguliga okkurt annað við og koyrdi tað í leypin. Persónurin, sum kom at spyrja eftir læknanum, slapp at bera leypin og vísa læknanum veg.
Hvussu gamal leypurin er, er óvist, og hvør hevur átt hann er óvist, men seinasti læknin, sum búði í húsinum, var Niels Frederik Rasmussen, sum var lækni frá 1927 til 1935. Niels Rasmussen búði tó bert í húsinum í eitt ár. Tískil ber leypurin heitið Dr. Rasmussens leypurin, ella doktaraleypurin. Leysiliga mett er leypurin kanska frá 1890-1920. Gudmund Effersøe var lækni frá 1919 til 1920. og millum Effersøe og Rasmussen, var Pauli Dahl eitt skifti lækni á
Tvøroyri. Møguliga kann onkur teirra hava brúkt leypin.
Í dag stendur leypurin í fastari framsýning í Doktarahúsinum saman við søguni og virkseminum hjá læknunum í húsunum.
Um tykur hava gamlar og søguligar lutir, sum tykur ikki hava pláss fyri meir, so tekur Savnið hjartaliga ímóti tí.
Tekstin er tikin frá fcebook - vanganum hjá Tvøroyrar Bygda- og Sjóvinnusavn.
Mest lisið í farnu viku
Vespureiðrið (161) - 23. nov. 2020
Standmynd av kvinnum, ið hagreiða klippfisk vestan fyri Naddoddaneystið
Handilin hjá KROSSTEIN letur nú upp í nýtímans sniði og spennandi vøruúrvali
Runavíkar kommuna: Býráðið hevur valt at reka kommununa í 2021 innanvert egna fíggjarliga megi og uppdrift
ANNA OG DAVID RODDA - farin aftur til Onglands!
Christian hevur roynst okkum væl
WILLEM VAN DER ZWAN eftir troli á Fuglafirði
Kristiliga Tíðindasendingin við Poul Jóhan Djurhuus (101) - 25. nov. 2020
8 privat partafeløg fingu 2. mill kr. í gávu frá Mentamálaráðnum
Á Torginum 24. nov. 2020 - Samrøða: Steinbjørn O. Jacobsen (uppt. 2012)
Nevndarlimir í LGBT Føroyar hittu Kaj Leo Johannesen
Úr bandasavninum: Samrøða við Sámal Petur í Grund
Føroyskt par vann eitt hús
Petur Hans Dahl, veðurfrøðingur: Veðurvánir fyri hesa vikuna (vika 48)
Edmund útvegaði 600.000 kr
Danir gera ymsar royndir við burðardyggum loysnum innan byggivinnu í Havn
Samrøða: Vár Honnudóttir um heilsukanning frá Fólkaheilsuráðnum
FØROYSK SENDISTOVA - seinni til Jerusalem!
Úr bandasavninum: Samrøða við Atli Klein Olsen 2. partur
NØVN: Fráfaringarsamkoma fyri Sakaris Jacobsen og Michael Jacobsen.
VINNA: Hvannasunds kommuna keypt lastbil og ein viðheftisvogn
JASMIN - Útgávukonsert
4.973.830 krónur býttar ímillum 126 føroyskar fyritøkur
Vágur: Nýggj gøtuljós sett upp kring Vatnið
Samband
Postboks 226
FO-600 Saltangará


text:
Miðvágur
Miðvágur er ein bygd í Vágoynni. Í Vágum eru tríggjar stórar bygdir og tríggjar smáar, men fara vit 100 ár aftur í tíðina, vóru sjey bygdir. Tann størsta er Miðvágur við 1.035 íbúgvum (í 2014). Hon liggur miðskeiðis í oynni, so høvuðsfyrisitingin er her, politistøð, keypsamtøka, læknamiðstøð og prestagarður. Høvuðsvinnan her er fiskaídnaður, men eisini er nakað av aðrari vinnu her. Miðvágs kommuna legði 1. januar 2009 saman við Sandavágs kommunu og gjørdust tær til Vága kommunu.
Miðvágur er søgulig bygd. Her búði prestakonan Beinta, sum er kend ikki bara fyri dygdir. Tí fekk hon eyknevnið "Illa Beinta". Tað er søgan um hana, ið Jørgen-Frantz Jacobsen nýtir í skaldsøgu síni "Barbara". Í 1997 var filmur gjørdur eftir hesi skaldsøgu. Náðinsgarðurin Kálvalíð oman fyri bygdina eru elstu húsini í bygdini og kanska eisini í landinum. Tey verða í dag nýtt sum bygdarsavn. Frá Miðvági kanst tú í góðum veðri síggja oyggjarnar sunnanfyri.
Komin inn í bygdina er møguleiki at fara niðan í Kálvalíð. Við Kirkjar liggur Jansagerð, tann gamli prestagarðurin. Hesi bæði húsini eru kend fyri søguna um Barbaru. Koyrir tú oman á Vatn, so sært tú kirkjugarðin hjá miðvingum til vinstru. Har liggur eisini tann bretski kirkjugarðurin. Har liggja nærum allir teir hermenn grivnir, ið lótu lív í Føroyum undir øðrum heimsbardaga.
Í 2008 varð felag sett á stovn í Vágum, sum skuldi arbeiða við at gera eitt krígssavn. Í 2009 læt Krígssavnið upp í Miðvági.[2] Savnið heldur til í sama bygningi har Bónus og Vága kunningarstova halda til í.
Nógvir túrar kunnu gerast higani úr bygdini. Gongutúrar frá Jansagerði, framvið Beitinum, heimið hjá Mikkjal á Ryggi, og niðan í Kálvalíð. Men er Hýsisáin lítil, tað er hon helst, tá ið turkur er, so ber til at finna yrkingina, sum Mikkjal á Ryggi høgdi niður í klettin har í ánni. Eisini ber til at fara ein túr út á Bøsdalafoss á rossabaki.
Miðvágur hevur virkið ítróttarlív. Miðvágs Róðrarfelag varð stovnað í 1956 og hevur felagið fýra kappróðrarbátar sum luttaka í FM kappróðri, tó ikki á hvørjum ári, men í 2011 luttóku allir. Triðja hvørt ár er Vestanstevna í Miðvági. MB (Miðvágs Bóltfelag) varð stovnað í 1905[3] og hevur lið í 3. deild hjá monnum umframt fleiri barnalið. Flogbóltsfelagið Dráttur varð stovnað í 1983.[4]


text:
- 2Shares
Hevur tú leiðsluútbúgving og strategiska førleika at leiða í samsvar við ásettu visjón hjá Nánd, umframt
útbúgving sum sjúkrarøktarfrøðingur so gleða vit okkum at fáa eina umsókn frá tær.
Sum deildarleiðari hevur tú dagligu leiðsluna av deildini, ið tekur sær av heima- og sjúkrarøktini í økinum, umframt endurvenjing til fólk 67 ár og eldri. Tú stendur við leiðsluni at kveikja og menna starvsfólkini, so tey kunnu stuðla undir tað, ið gevur hvørjum einstøkum menniskja meining í lívinum, umframt at tú tryggjar nútíðar røkt og sjúkrarøkt, og tú arbeiðir ein part í sjúkrarøktini. Tú verður ein partur av leiðslubólkinum hjá Nánd, ið javnan viðgerð felags mál og ætlanir. Tú verður eisini partur av visitatiónsnevndini hjá Nánd, ið møtir til fundar eina ferð um mánaðin til málsviðgerð av øllum tænastum hjá Nánd. Eisini verður tú partur av strategibólki og møguliga øðrum toymisbólkum við. Av fyrisitingarligum uppgávum eru m.a. at gera og umsita at gera og umsita at gera og umsita at gera og umsita at gera og umsita at gera og umsita at gera og umsita at gera og umsita at gera og umsita at gera og umsita arbeiðs arbeiðs arbeiðs- og vaktog vakt og vaktog vaktog vaktog vaktætlan, at fylgja ætlan, at fylgja ætlan, at fylgja ætlan, at fylgja ætlan, at fylgja ætlan, at fylgja ætlan, at fylgja ætlan, at fylgja ætlan, at fylgja tillutað tillutað tillutað u fíggjarætlan fíggjarætlan fíggjarætlan fíggjarætlan fíggjarætlan fíggjarætlanini og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við og at samskifta við samstarvspartnara .
Vit sóknast eftir einum deildarleiðara sum:
• hevur hegni at seta í verk gjøgnumskygdar mannagongdir, og at geva starvsfólkunum ábyrgd
• er ágrýtin og savnandi, hevur jaligan hugburð og sær møguleikar í arbeiðinum
• hevur jaligan hugburð til broytingar, hevur slagkraft og tolir at standa í truplum støðum
• hevur umsitingarligar førleikar og er væl skipað/-ur. Hevur munnligan og skrivligan málførleika umframt telduførleika á brúkarastøði.
Tú mást brenna fyri at stuðla fólkum. Tað er at:
• viðurkenna sjálvsavgerðarrætt hins einstaka og síggja týdningin av at borgarar hava ábyrgd av egnum lívi
• hava gott hjartalag og tolsemi at stuðla borgarum og avvarðandi teirra
• stuðla undir at menniskju hava møguleika fyri at vera so sjálvbjargin sum gjørligt
Setanarviðurskifti
Tann, sum sett/-ur verður, hevur tilvísing til leiðaran og tekur við starvinum tann 1. juni 2019 ella skjótast møguligt. Starvið verður at seta sambært sáttmála millum Fíggjarmálaráðið og Felagið Føroyskir Sjúkrarøktarfelagið. Umsókn saman við prógvum, tilvísingum o.ø. skulu sendast til: nand@eystur.fo og skulu vera okkum í hendi í seinasta lagi mikudagin 16. apríl 2019. Samrøður verða hildnar tann 29. og 30. apríl 2019. Áhugað, ið hava okkurt at spyrja um, kunnu venda sær til Kristinu T. Larsen, leiðara á telefon 730204 gerandis dagar millum kl. 10 og 16. ______________________________________________________________________________________________________________
Eysturkommuna og Fuglafjarðar kommuna hava javnbjóðis samstarv, og dagliga umsitingin hjá Nánd er partur av umsitingini hjá Eysturkommunu. Samstarvið rekur eina deild, ið tekur sær av heima- og sjúkrarøkt og endurvenjing, trý heim og eitt dagtilhald fyri fólk við demenssjúku. Samstarvið hevur tilsamans 55 ársverk, av hesum telur Miðstøðin áleið 10,5 ársverk. Sí meira um Nánd, missión, visjón og virði á www.eystur.fo


text:
3103.17 - Støddfrøði 1
Skeiðsnummar
3103.17
Heiti
Støddfrøði 1
ECTS
17,5
Fortreytir
Miðnámsprógv við støddfrøði á A-stigi
Endamál
Skeiðsinnihaldið er støddfrøðiliga støðið fyri einari stórari røð av tekniskum økjum og gevur eisini eitt útgangsstøði fyri framhaldandi lestri í reinari og nýttari støddfrøði. Høvuðstemað í skeiðnum er linearitetur. Málið er at geva studentunum evnini at brúka grundleggjandi støddfrøðilig amboð í ástøðiligum eins væl og nýttum verkætlanum. Nýtsla av nýtíðar telduritbúnaði stuðlar hesum.
Innihald
Lineerar líkningar og lineerar avmyndingar. Matrixalgebra. Vektorrúm. Eginvirðistrupulleikar. Symmetriskar og ortogonalar matrisur. Kompleks tøl. Lineerar differentiallíkningar. Elementerar funktiónir. Funktiónir í einum og fleiri reellum variablum: lineerar approksimatiónir og partiellir avleiddir, Taylor útviklingar og kvadratiskir formar, ekstrema and niveaukurvar, kurvu-, flatu- og rúmintegral. Vektorfelt. Gauss' og Stokes setningar. Brúk av MAPLE í omanfyrinevndu økjum. Dømi upp á brúk í verkfrøði.
Læru- og undirvísingarhættir
Online aktivitetir og fyrilestrar, bólkaarbeiði, einstaklingaarbeiði, venjingar, skrivligar innlætingar við afturmeldingum, verkætlan.
Læruúrtøka
Ein studentur, sum hevur fullført skeiðið, skal kunna: • Brúka ta algebraisku og geometrisku representationina av teimum kompleksu tølunum umframt kompleksu eksponentialfunktiónina. • Brúka matrixrokning og Gausseliminatión í sambandi við loysn av lineerum líkningaskipanum. • Greina og greiða frá loysnarmongdini í vektorrúmum út frá struktursetninginum. • Gera einfaldar útrokningar við teimum elementeru funktiónunum – herímillum teirra øvugu funktiónum. • Brúka ymisku variantarnar av Taylors formli til approksimatiónir og markvirði. • Loysa einfaldar fyrsta- og annaðordansdifferentiallíkningar og differentiallíkningarskipanir. • Rokna ekstrema hjá funktiónum í fleiri variablum – herímillum í økjum við rond. • Parametrisera einfaldar kurvur, flatur og rúmlig øki, umframt at rokna einfald kurvu-, flatu- og rúmintegral. • Brúka Gauss' og Stokes setningar í einføldum samanhangi. • Brúka støddfrøðiliga terminologi og argumentatión munnliga og skrivliga. • Organisera samstarv í einum verkætlanarbólki um støddfrøðilig hugtøk og hættir í brúki í einum størri samanhangi. • Brúka súmbolsk ritbúnaðaramboð – í løtuni Maple – til loysn og grafiska illustratión av støddfrøðiligum trupulleikum.
Próvtøkuháttur
Tað eru fýra deilkarakterir (eftir 7-trin skalanum) grundaðir á: 1) Royndir fyrra semestrið, 2) Royndir seinna semestrið, 3) Ein 3-viku verkætlan við skrivligari rapport og munnligari roynd, 4) skrivligar innlatingar. Endaligi karakterurin er miðal av hesum fýra deilkarakterum, men hvør deilkarakterur skal standast. Um ein deilkarakterur ikki er staðin, so er einans møguleiki at standa hvønn av teimum karakterum sum ikki eru staðnir. Um studentur ikki stendur skeiðið, so er endaligi karakterurin '-3' um ein av deilkarakterunum er '-3' (ella studenturin ikki luttók), annars '00'. Skeiðið er samskipað við DTU, og verður tillagað einhvørja broyting har. Endurroynd er tvær royndir á 4 tímar.
Próvdøming
Innanhýsis
Próvtalsstigi
7-talsstigin
Lestrarlisti
Online teaching material and textbook from DTU.
Ábyrgd
Gunnar Restorff


text:
Tilmæli
Dagført 9. november 2020
- Øll óneyðug ferðing verður frámælt
- Øll, sum koma til Føroya, eiga, um tað letur seg gera, lata seg kanna tríggjar dagar undan fráferð.
- Mælt verður til, at fólk halda hóskandi frástøðu (1-2 metrar), tá ferðast verður í almenna rúminum.
- Mælt verður framhaldandi til at halda frástøðu á tveir metrar, har smittuvandin er størri, eitt nú við dropasmittu, ella har serlig atlit eiga at verða tikin
- Tað kunnu framvegis í mesta lagi 100 fólk savnast - við frástøðu.
- Tað eiga ikki at vera fleiri enn 20 fólk savnað til jólaborðhald og annað veitslulag
- Mælt verður til, at øll størri tiltøk so sum festivalar, ítróttastevnur og aðrar stórar veitslur verða avlýstar ella útsettar fyribils.
- Øll ferðandi til landið skulu kannast, tó eru børn yngri enn 12 ár frítikin. Ferðandi skulu fara beinleiðis í heimauppihald, til kanningarúrslitið er tøkt. Vanliga er kanningarúrslitið tøkt sama kvøld og í seinasta lagi á middegi dagin eftir.
- Tað er sera umráðandi, at øll ferðandi til Føroya vísa varsemi á ferðini, og at ferðandi, sum nýliga eru komin til landið, eru serliga ansin og fylgja almennu tilmælunum um frástøðu og gott reinføri. Kennir tú teg sjúkan, skalt tú lata teg kanna beinanvegin.
- Tú eigur at vera heilt serliga ansin frá tí degi, tú kemur til Føroya og til kanningarúrslitið frá sætta degi er tøkt. Í stuttum ert tú saman við so fáum sum til ber, føðingardagar mugu bíða, og tú kemur ikki saman við øðrum í stórum fjøldum. Tú eigur heldur ikki at fara til arbeiðis uttan so, at tú kanst vera avskorin frá fólki.
- Sjúkrahúsverkið hevur valt at avmarka, hvussu nógv kunnu vitja.
Almennu tilmælini um reinføri og sosiala samveru
- Hav gott hondreinføri, vaska tær ofta og væl um hendurnar. Spritta hendurnar, um tú ikki hevur atgongd til vatn og sápu.
- Hosta og njós í ermuna - ikki í hendurnar.
- Avmarka kropsligt samband við onnur sum til dømis lógvatak, klemm og kinnkoss.
- Hav gott reinføri bæði heima og til arbeiðis.
- Ver sera ansin í støðum, har nógv fólk savnast.
- Minst til altíð at halda frástøðu.
- Minst til, vit kunnu øll vera smittuberar, hóast vit eingin sjúkutekin hava.
- Verið varug við sjúkueyðkenni, ið kunnu benda á coronavirus, t.d. hosta og fepur, og ver heima um tú merkir tær okkurt.


text:
Fyrsti bólkurin á stóra pallinum niðri á sandinum í Syðrugøtu var norski Animal Alpha, bólkurin gav seg 100% og skapti eina frálíka konsert.
G!Festivalurin
Veðrið var gott í Gøtu, turt, stilt og vakurt, sandurin lá innballaður í mjørkadýnu, sum skapti eina gandakenda kenslu, og tætt við fullkomnar karmar til konsertina við Animal Alpha, ið lyfti Gøtusand eitt vet.
Villskapur og orka eyðkennir tónleikin hjá Animal Alpha, har serliga skríggini, sangurin og brølini hjá Agnetu Kjølsrud skræddu í áskoðarafjøldina, ið var vorðin rættiliga stór niðri á sandinum. Røddin er fantastisk og fevnir sera breitt. Garrvillu skríggini fóru yvir í bleytan og inniligan sang, og víðari yvir í orkufullan og flottan sang.
Fitta og vakra songkvinnan, ið á tíðindafundinum fyrr í gjár var ein av mest friðarligu limunum í bólkinum, hevði nú sett hárið upp garrvilt, og var sminka sum eitt bland millum ein klovn og eitt spøkilsi, ella kanska bara sum ein sera ræðandi klovnur.
Bólkurin spælir eitt slag av orkurokki, ið riggar ótrúliga væl til konsertir. Tað gjørdi eisini konsertina uppaftur betur, at allur bólkurin gav seg 100%. Tey spældu, sum um hetta var teirra síðsti tími, og tú kundi ikki annað enn gerast bergtikin av hesum orkumúri, tí kókaði tað framman fyri pallin. Serliga lagið Bundy fekk veruligt lív í fólkið. Hetta lagið er millum annað kent úr sjónvarpslýsingunum fyri G!Festivalin.
Orkan var stór gjøgnum alla konsertina, og at her var talan um ein veruliga vælspælandi og tætt samanspældan bólk gjørdist serliga greitt í friðarligu pettunum, tá tú veruliga føldi gruvið. At songkvinnan Agnete Kjølsrud hevði lært seg nøkur føroysk orð, og dugdi at takka okkum fyri, at vit vóru komin, og lyftini hjá eina gittarleikaranum um, at Animal Alpha ætlar sær aftur til Føroyar gjørdi ikki løtuna verri, tí hesin ummælarin fer beina leið í handilin hjá Leikalund á festivaløkinum at ogna sær fløguna Pheromones.


text:
Ein spildurnýggj bók til útlendsk ferðafólk: 22 støð tú bara mást síggja í Føroyum! Teksturin er á enskum. Bókin er gjørd í samstarvi við íslendska forlagið Crymogea.
Tey 22 støðini í Føroyum eru: Mykines, Gásadalur, Kvívík, Vestmanna, Saksun, Tjørnuvík, Slættaratindur, Risin og Kellingin, Gjógv, Funningur, Oyndarfjørður, Kunoy, Viðareiði, Fugloy, Klaksvík, Gøta, Tórshavnar havn, Tinganes, Kirkjubøur, Koltur og Hestur, Sandoy og Suðuroy.
Í fororðunum verður m.a. sagt um Føroyar, at í hesum friðsælu oyggjum tykjast tað nærum, sum tíðin stendur still. Men sjálvt um fólkið verjir sín mentanararv, hava Føroyar verið fyri ómetaliga stórum broytingum, sum hava formað tær til tað heilt serliga, tær eru í dag. At vitja á øllum hesum 22 fantastisku støðunum fer ikki at avdúka allan loynidómin, men tey eru ein byrjan, sum fer at gera, at tú fert at vilja vitja hetta staðið og hesi fólkini aftur og aftur.
Tað er eyðsæð, at fotografurin hevur drúgvar royndir, flestu myndirnar eru serligar og mangan als ikki soleiðis, vit eru von at síggja okkara oyggjar avmyndaðar. Hóast bókin fyrst og fremst er ætlað ferðafólki, so er hon avgjørd verd hjá okkum føroyingum at ogna sær.
Aftur


text:
Arbeiða heimanífrá
Nú mynduleikarnir, við Løgmanni á odda, hava sett tiltøk í verk ímóti Corona-smittuni og stongt alt tað, ið steingjast kann og restin so dánt sleppur at ana, er ymiskt hvussu fólk hava tikið ímóti boðunum um at brúka vit og skil.
Helst tí tað er so ymiskt hvat vit, hvør í sínum lagi, halda vera vit og skil.
Lat meg siga beinanvegin, at eg haldi tað vera skilagott við "sterkum medisini." Tað svíður og smakkar illa, men sum oftast hjálpir tað.
Á mínum arbeiðsplássi, sum er Mat- og Moldmentanarháskúlin, bleiv handlað skjótt. Næmingarnir fóru til hús í gjáramorgunin og hjá okkum, sum starvast á háskúlanum, er nú so rúmsátt, at tað kann næstan gera tað sama um vit arbeiða einsamøll heima ella á skúlanum - fleiri enn so eru vit ikki.
Í dag mátti eg til Havnar í arbeiðsørindum. Fór norð við Teistanum kl. 12.30. Ikki nógvur trafikkur í dag og fólk sóu út til at uppføra seg skilagott - onki við at troka seg saman. Plagi altíð at fara uppá og fáa mær ein kaffimunn, tá eg ferðist um fjørðin, men tað gjørdi eg ikki í dag, tí SSL hevur boðað frá, at kaffimaskinurnar eru slóktar - av trygdarávum.
Setti meg í niðaru salongina í stýriborð - aftast út í borðið. Har vóru trý onnur fólk í salongini og avstandurin ímillum okkum so stórur, sum hann kundi vera.
Komin til Havnar fekk eg avgreitt míni ørindi - at avlevera eina skjalamappu hjá grannsoðaranum. Hevði avtalað tíð frammanundan, tí har vóru annars øll farin at arbeiða heimanífrá.
Tá bygdafólk fara til Havnar, er tað sjáldan at ikki meir enn eitt ørindi skal avgreiðast - eftirsum mann er í Havn, og bíðitíðin eftir næsta farti skal helst brúkast skilagott.
Soleiðis var eisini hjá mær. Hóast handilin eg skuldi vitja eisini roynir at gera sítt besta, og hevur biðið kundarnar avgreiða síni ørindi á heimasíðuni, so helt eg kortini at míni ørindi máttu vera undantikin - eg skuldi kopiera ein lykil.
Longu á parkeringsøkinum uttanfyri handilin sást, at her vóru nógv sum hildu síni ørindi eisini máttu vera undantikin og máttu avgreiðast persónliga og ikki yvir nakra heimasíðu.
Talan er um ein stóran handil sum ikki bara selur lyklar, men nærum alt sum handverkar og "gør det selv - fólk" hava brúk fyri.
Í handlinum var reiðilig rokan - minti mest um eina rimmar útsølu. Fólk dragsaðu og bóru. Køin við kassan var long, og starvsfólkið hevði úr at gera.
Fyri tað mesta var tað máling, hillar, skrúvumarskinur, lampir, brúsukabinur og tilíkt, sum brúk er fyri, tá mann skal arbeiða heimanífrá í 14 dagar.
Eyðstein


text:
Leigumál í Íverksetarahúsinum
Blív ein partur av toyminum
Við í toymið
Skriviborð & hyllar
Internet
Printara
Atgongd til køk
Fundarahøli
Lykil til húsið
Poststaður
Smágoymsla
Ókeypis kaffe 🙂
1.000,-
mánðarligt gjáld
Meira enn bara eitt skrivstovupláss
Umframt at fáa skrivstovupláss í einum professionellum umhvørvið, verður tú partur av einum breiðum og fjølbroytum felagsskapi av íverksetum. Sostatt fært tú atgongd til vitan og fakliga netverkan, í dagliga samstarvinum við aðrar íverksetarar.
Við at hava innivist í Íverksetarahúsinum, fært tú eisini møguleikan at luttaka í teimum fakligu og sosialu tiltøkunum, sum vit regluliga skipa fyri.


text:
Sambært løgtingslóg nr. 19 frá 7. apríl 2014 um Heimatænstu, eldrarøkt v.m. hevur borgari møguleika at kæra avgerðir, sum NBH hevur tikið um tænastur til borgaran.
Kærast skal innan 4 vikur eftir, at kærarin hevur fingið skrivliga fráboðan um avgerðina, og skal kæran sendast til:
Kærunevndin í almanna- og heilsumálum
c/o Føroya Kærustovnur
Undir Hornabakka
Postboks 45
110 Tórshavn
ella við telduposti til kaerustovnur@kaerustovnur.fo.
Nærri kunning um kærumøguleikar fáast á heimasíðuni hjá kærustovninum http://kaerustovnur.fo.


text:
Línuskip: Undir Føroyum eru trý línuskip úti, tey fiska mest av toski og hýsu. Tvey landa helst fyrst í vikuni. Eitt frystilínuskipunum er á Flemish Kap og eitt við Grønland. Flestu línuskipini liggja enn við bryggju.
Útróður: Streymurin verður góður fyrst í vikuni, og veðri verður gott. So vit rokna við nógvum útróðri, summarferian er av, og bólkur 5B hevur fingi meir fiskidagar aftur. Bátarnir fiska mest av toski og hýsu.
Partrolarar: Flestu partrolarnir eru til fiskarí, og fleiri virkir lata upp aftur nú, so nøkur pør fara helst at landa fyrst í vikuni. Trý av teimun fiska enn gulllaks.
Trolbátar: 2 trolbátar eru til fiskiskap, teir eru norðanfyri, teir fiska mest tosk og hýsu, og landa helst mitt ella seint í vikuni. Vantandi fara fleiri út á landleiðina fyrst í vikuni.
Garnaskip: Trý garnaskip fiska svartkalva. Eitt frystir fiskin, meðan hini ísa fiskin umborð, eitt landar fyrst í vikuni.


text:
Føroyar eru ordiliga komin á heimskortið, har vit eru tað landi, sum testa allerflest fólk í mun til fólkatali og tað er heimsmet í løtuni.
Einastandandi vápni er gomul laksatest, sum nú verður brúkt til at testa fólk við.
Tað er Debes Hammershaimb Christiansen granskari, sum fann útav, at man kundi broyta laksatestina til eisini at testa fólk og tí er tað møguligt at testa so nógv fólk sum Føroyar gerð akkurát nú.
DR.DK hevur eina stóra grein um hetta ígjár, klikk her “Færøernes unikke corona-våben: Gammel laksetest redder liv”
SáH


text:
Tað var eingin slingur í valsinum hjá føroyameistarunum, tá tær vitjaðu HB á Tórsvølli í dag
KÍ kvinnurnar lótu ongan iva vera í, at tær eru greitt sterkasta liðið í Betri Deildini í ár. Frá fyrsta bríksli løgdu tær HB undir trýst, og málmøguleikarnir meira ella minni skolaðu innyvir HB málið so at siga allan dystin.
Toppskjúttin í deildini, Evy á Lakjuni skjeyt tey bæði fyrstu málini fyri KÍ í fyrra hálvleiki, og støðan kundi enntá verið meira enn 2-0 til gestirnar í steðginum, hevði KÍ gagnnýtt fleiri av sínum møguleikum.
Seinni hálvleikur var bert átta minuttir gamal, tá bólturin aftur lá í HB málinum eftir hornaspark, har Birita Ryan var seinasti KÍ-ari á bóltinum. Við trýmálsleiðsluni var sigurin eisini í hús, og hóast KÍ kom til onkran málmøguleika afturat, komu ikki fleiri mál í stórsteypadystinum, sum sostatt endaði 3-0 til KÍ.
Í hinum báðum dystunum vann ÍVB 3-1 á heimavølli móti B36, meðan NSÍ vann 3-2 á Skála móti felagsliðnum hjá EB/Streymi og Skála.
NSÍ er framvegis á øðrum plássi í landskappingini, meðan ÍVB við sínum sigri í dag yvirhálar HB á triðja plássinum. Bólturin rullar longu aftur í Betri Deildini hjá kvinnum mikukvøldið, tá hittast somu lið aftur í einum útsettum umfari av landskappingini.
Myndir: Bjarni Enghamar